Kunsaa Mulawo? Naa Kufwidwa Luzyalo? Print\nKunsaa Mulawo? Naa Kufwidwa Luzyalo?\nTupona mumusela wabuzangi bwanciki akunyansya.\nCinyonyoono cakaindila kuvwula munyika eeyi kuzwa Saatani naakawa. Saatani wakatyola mulawo wa Kujulu alimwi lino uyanda kuti abalo bantu banyansye Yahuwah. Hena uyoozwidilila?\nSaatani ubelesya milwi yanzila zyakukulwaizya bantu bokwa Yahuwah kuti batyole mulawo wabulemu. Imwi nzila iinda kuzwidilila njakunjilauka muli nzyotusyoma akutoongelezya kuti tatuceelede kutobela mulawo wa Yahuwah.\nBana Kristu banji baluula mbobalemeka Yahushua ajwi Lyakwe; pele, tabakubwene kuti zimwi nzyobasyoma zibasolweda mbuli moofu kuti batabilile buzangi bwa Saatani.\nMuzeezo wa “mulawo aluzyalo” kanjikanji tuuteelelwi kabotu alimwi, citobela, bantu banji balaligunkula amuzeezo ooyu. Kutateelela kabotu luzyalo lwabulemu mbolweendelanya amulawo ncecitola zyuulunzuma zya bana Kristu baluulwa kuti basyome kuti tabaceelede kubamba Milawo.\nKutegwa tulyaangulule kuzwa kukulubila ooku, tweelede kumvwa ncocaamba kuba “kufwidwa luzyalo” kujatikizya bwaamba Mangwalo. Hena luzyalo caamba kuti tatuceelede kubamba Milawo ili Kkumi na?\nNinzi ncotunga twaamba? Hena tuye kumbele mucinyonyoono, kutegwa luzyalo lwiindilile kupegwa? Nee kaka,Yahuwah tazumizyi eeci... (amulange ba Roma 6:1-2.)\nMangwalo alisalazyide: Tatweelede kuya kumbele mucinyonyoono nkaambo biyo kakuyi kucili luzyalo.\nPele ino ninzi cinyonyoono?\n“. . . cinyonyoono nkusotoka mulawo.” (Johani 3:4)\nAboobo, luzyalo, talutuzumizyi kuti tutyole Milawo, nkaambo cinyonyoono nkusotoka naa kutyola mulawo wa Yahuwah. Kupeekezya kuti luzyalo lutupa kwaanguluka kuti tatuceelede kubamba Milawo ili Kkumi inga kwaba kwaamba kuti luzyalo nkuzumizya kucita cinyonyoono! Nee kaka, Yahuwah tazumizyi eeci pe.\nIbbaibbele lyaamba zinji kujatikizya kutyola mulawo [cinyonyoono]:\n“Bulumbu bwa cinyonyoono ndufu . . .” (ba Roma 6:23)\n“Nkaambo kufumbwa uubamba mulawo woonse, pele kalezya mukampango komwe, ulaa mulandu muli zyoonse.” (Jakobo 2:10)\nKubamba mulawo lino caboneka kuti ncintu ciyandika kapati. Pele kujanza limwi, tatukonzyi kunununwa kwiinda mukubamba buyo mulawo kulikke:\n“Aboobo kwiinda mumicito yamulawo taakwe uukonzya kusalazyigwa kunembo Lyakwe . . .” (ba Roma 3:20)\nMangwalo alisalazyide kuti taakwe naba omwe uyoonununwa kwiinda mumicito yamulawo pe. Hena tunununwa buti? Mbuti mulawo mbuuyendelana aluzyalo? Ciyubunuzyo 14:12 citwaambila kuti basaante banooli baabo babamba milawo ALIMWI balaa lusyomo muli Yahushua. Nduzyalo lwa Yahuwah lubapa kuti bakonzye buyo kubamba mulawo.\nNkooku kubikkilila kwabasaante: mbaaba babamba milawo yokwa Yahuwah, alimwi balaa lusyomo muli Yahushua. (Amulange Ciyubunuzyo 14:12)\nKanjikanji kampango katateelelwi kabotu kabelesyegwa kupandulula luzyalo nkaaka:\nEelyo cinyonyoono tacikakuzundi: nkaambo toli kunsaa mulawo pe, pele ufwidwe luzyalo. (amulange ba Roma 6:14.)\nNinzi caambwa mukampango aaka? Katutana manizya kwaamba, atuye kumbele mukampango katobela kaako:\nIno mbuti kayi? Hena tucite cinyonyoono nkaambo kakuti tatucili kunsaa mulawo, pele tufwidwe luzyalo? Nee kaka ,Yahuwah tazumizyi eeci pe. (amulange ba Roma 6:15.)\nMbuli mbutwabona kale, cinyonyoono nkusotoka naa kutyola mulawo wa Yahuwah (1 Johani 3:4). Aboobo, hena aaka kampango, kaamba kuti tweelede kutyola naa kusotoka mulawo wa Yahuwah nkaambo tulifwidwe luzyalo?” Kwiingula nkuti: “Nee kaka, Yahuwah tazumizyi eeci.”\nMulawo uli mbuli cimbonimboni citutondezya aawo mpotwacita cinyonyoono.\nNindataazyiba cinyonyoono, pele buyo nkaambo kamulawo. (Amulange ba Roma 7:7.)\nMulawo ututondezya waawo mpotwacita cinyonyoono kutegwa tupiluke kuli Yahushua. Tatubambi Milawo kutegwa tunununwe pe. Tubamba Milawo nkaambo kakuti tuli nunudwe kale. Kubamba Milawo ngo mucelo walufutuko lwesu, kutali muyanda.Tulinunundwe kwiinda muluzyalo lwabulemu.\nYahushua wakali kubamba Milawo, alimwi notuzyiba Nguwe, tuyooba mbuli Nguwe.\n“Ooyo waamba kuti, Ime ndili Muzyi, pele katabambi milawo Yakwe, mubeji, alimwi kasimpe takali muli nguwe.” (1 Johani 2:4)\nBasaante mbabaabo “babamba milawo yokwa Yahuwah, alimwi balaa lusyomo muli Yahushua.” (Ciyubunuzyo 14:12)\n“Nkaambo mbuli mubili kuti kakwiina muya ulifwide, mbweenya alusyomo lutakwe milimo lulifwide alwalo.” (Jakobo 2:26)\nUmwi mootokala wakali kubalika eelyo wakaitilwa kumbali aamugwagwa nkaambo kakutyola mulawo. Mweenzi wakali kubalisya mootokala wakasubulwa mbokweelede mumulawo. Pele naakalomba luse, musilikani waamuleka kuti aunke akumucenjezya. Lino ooyo mweenzi wamootokala wakali kunsaa luzyalo. Hena ono inga ooyo mweenzi wamootokala waya kumbele kusotoka naa kutyola mulawo nkaambo kakuti wabedwaa luzyalo? Naa lino inga watalika kweenza cakubikkila maanu akulumba kuluzyalo ndwaakapegwa?\nCaatalikila acinyonyoono comwe. Nkaambo mulawo wakatyolwa, Yahushua wakasala kubbadela bulumbu bwa lufu kuti anunune ndiswe. Aboobo kalwiindide lufu Lwakwe, hena mulawo tiiwakaciliko?? Yahushua, Lwakwe, wakabamba Milawo.\n“Kuti kamubamba milawo Yangu, muyookkala muluyando Lwangu; mbweenya mbuli Ndime mbweekabamba milaawo ya Taata Wangu, akukkala muluyando Lwakwe.” (Johani 15:10)\nMbubuti luyando lwesu kuli Yahushua mboluyubununwa?\n“Kuti kamuyanda Ndime, kamubamba milawo Yangu.” (Johani 14:15)\nMbubuti bweende bwesu a Yahushua mbobulibonya?\n“Ooyo waamba kuti, Ime ndili Muzyi, alimwi katabambi milawo Yakwe, ngo mubeji, alimwi taakwe kasimpe muli nguwe.” (1 Johani 2:4)\nBanji bayakwaamba mubuzuba oobo kuti, Simalelo, Simalelo, hena tiitwakashinshima muzina lyako? Alimwi akutanda madaimona muzina lyako? Alimwi akucita maleele aalibotela muzina lyako? Nkabela Ime njakubaambila kuti, Ime nsyemuzyi nywebo: kamuzwaawa munsi lyangu, inywe nomucita zisofweede [kubula mulawo]. (Amulange Mateyo 7:22-23.)\nKuti katumuyanda ncobeni Yahuwah, tunooya kumbele kubamba Milawo Yakwe yoonse.\nNkaambo oolu ndoluyando lwa Yahuwah, kuti tubambe milawo Yakwe: alimwi milawo Yakwe tiikatazyi pe. (Amulange 1 Johani 5:3.)


Mwana wa Jefita Alimwi a Cisyomezyo Cakwe | Ziiyo Zyabana Zyamu Bbaibbele\nBana Israyeli bakamuzangila alimwi Jehova akutalika kukomba baleza bakubeja. Ciindi bana Amoni nobakabalwana bana Israyeli, baleza babo aabo kunyina nobakabagwasya pe. Bana Israyeli bakapenga kwamyaka minji. Mpoonya bakaambila Jehova kuti: ‘Twabisya. Twakomba kaka kotuvwuna kuli basinkondoma.’ Bana Israyeli bakabanyonyoona baleza babo bakubeja akutalika kukomba Jehova alimwi. Jehova tanaakali kuyanda kuti bazumanane kupenga.\nSikalumamba wazina lya Jefita wakasalwa kuti asololele bana Israyeli kunkondo njobakali kulwana abana Amoni. Wakaambila Jehova kuti: ‘Kuti utugwasye kuzunda nkondo eeyi, ndisyomezya kuti ndaakupiluka kuŋanda, muntu uuyoosaanguna kuzwa muŋanda yangu kuzoondicinga, ndiyoomupa kulinduwe.’ Jehova wakauswiilila mupailo wa Jefita alimwi wakamugwasya kuzunda nkondo eeyo.\nCiindi Jefita naakapiluka kuŋanda, mwanaakwe musimbi ngowakasaanguna kuzwa muŋanda kuzoomucinga, ooyo ngomwana alikke ngwaakajisi. Wakali kuzyana akulizya nsakalala. Ino Jefita ulacita buti? Wakayeeya cisyomezyo cakwe mpoonya wakaamba kuti: ‘Maawe, mwanaangu! Wandipenzya mumoyo. Ndakamusyomezya Jehova, aboobo kutegwa ndizuzikizye ncondakasyomezya, ndeelede kukutola kuti ukabeleke kutempele ku Silo.’ Pele mwanaakwe wakamwaambila kuti: ‘Bataata, ikuti mwakamusyomezya kale Jehova, mweelede kucizuzikizya ncomwakasyomezya. Ncondilomba buyo ncakuti mundipe myezi yobilo kutegwa nduunke kumalundu abeenzuma basimbi. Mpoonya ndiyakuunka.’ Mwana wa Jefita wakabeleka cakusyomeka kutempele buumi bwakwe boonse. Mwaka amwaka, beenzinyina bakali kuunka ku Silo kuyoomuswaya.\n“Kufwumbwa muntu uuyandisya mwanaakwe musankwa naa musimbi kwiinda ndime teelede kuba wangu.”—Matayo 10:37\nMibuzyo: Ino Jefita wakasyomezya nzi? Ino mwana wa Jefita wakacita buti akaambo kacisyomezyo cabausyi?\nBabetesi 10:6–11:11; 11:29-40; 1 Samuele 12:10, 11\nIno ncisyomezyo nzi ncaakazuzikizya mwana wa Jefita? Ino inga twamwiiya buti?


Milimo 20 | Bbaibbele lili a Intaneti | Bbaibbele lya Busanduluzi Bwanyika Mpya\nPaulo uli ku Makedoniya alimwi aku Girisi (1-6)\nYutiko wabusyigwa ku Trowa (7-12)\nKuzwa ku Trowa kuunka ku Melito (13-16)\nPaulo waswaangana abaalu baku Efeso (17-38)\nKuyiisya kuŋanda aŋanda (20)\n“Kupa kulakkomanisya kapati” (35)\n20 Lino lupyopyongano nolwakayozya-yozya, Paulo wakatuma mulomo kuti basikwiiya baboole, eelyo naakamana kubayumya-yumya akubalaya, wakatalika lweendo lwakwe kuya ku Makedoniya. 2 Naakainda muzyooko eezyo akuyumya-yumya basikwiiya bakali mumo amajwi manji, wakasika mu Girisi. 3 Wakakkala myezi yotatwe ooko, pele wakayeeya kuti apiluke kwiinda ku Makedoniya akaambo kakuti ba Juda+ bakakanzide kumujaya ciindi naakali kuyanda kutanta bwato kuunka ku Siriya. 4 Wakasindikilwa a Sopatero mwana wa Pulo waku Bereya, Arisitarko+ a Sekundu bana Tesalonika, Gayo waku Derbe a Timoteyo,+ alimwi kuzwa kucooko ca Asiya kwakali Tukiko+ a Turofimo.+ 5 Aaba bakatusolweda alimwi bakali kutulindila ku Trowa; 6 pele twakatanta bwato kuzwa ku Filipi naakamana mazuba aa Pobwe lya Zinkwa Zitajisi Bumena,+ eelyo mumazuba buyo osanwe twakasika ku Trowa nkobakabede, mpoonya ooko twakakkala mazuba aali ciloba. 7 Mubuzuba bwakusaanguna bwansondo notwakabungene antoomwe kuti tulye cakulya, Paulo wakatalika kubaambila makani, mbwaanga wakali kuyanda kuunka buzuba butobela; alimwi wakakanana kwaciindi cilamfwu kusikila akati kamasiku. 8 Aboobo kwakali malambe manji muŋanda yamujulu eeyo motwakabungene antoomwe. 9 Kakkede awindo, mulombwana umwi uutegwa Yutiko zyakamutola ŋonzi ciindi Paulo naakacili kwaambaula, mpoonya kali muŋonzi wakawa kuzwa muŋanda yatatu yamujulu, eelyo wakabwezyegwa kafwide. 10 Pele Paulo wakaseluka ansi, waakuliwaala alinguwe, wamufwukatila+ akwaamba kuti: “Amuumune, nkaambo muumi.”+ 11 Mpoonya wakapiluka mujulu, wakomauna cinkwa akutalika kulya. Wakazumanana kukanana kwaciindi cilamfwu mane bwaca, mpoonya wakanyamuka akuunka. 12 Aboobo bakamubweza mulombe ooyo kali muumi alimwi bakakkomana citaambiki. 13 Mpoonya twakasolola kuyootanta bwato akuunka ku Aso, nkotwakali kuyanda kuyoobweza Paulo mubwato, nkaambo naakamana kutupa malailile kujatikizya ceeci, walo wakali kuyanda kweenda amaulu kuya kooko. 14 Aboobo naakatujana ku Aso, twakamubweza mubwato akuunka ku Mitilene. 15 Mpoonya nobwakaca twakeenda abwato kuzwa kooko, twaakusika kubusena bulangene a Kiyo, pele buzuba bwakatobela twakaima asyoonto ku Samo, eelyo nobwakaca twakasika ku Melito. 16 Paulo wakakanzide kuti atakaimi ku Efeso,+ kutegwa atakasowi ciindi cili coonse mucooko ca Asiya, nkaambo wakali kubindila kuti, ikuti kacikonzyeka kanooli ku Jerusalemu+ buzuba bwa Pobwe lya Pentekoste. 17 Pele kacili ku Melito wakatuma mulomo ku Efeso ikwiita baalu bambungano. 18 Eelyo nobakasika kulinguwe wakati kulimbabo: “Nyoonse mulizyi kabotu mbondali kucita akati kanu kuzwa mubuzuba bwakusaanguna mbondakasika mucooko ca Asiya,+ 19 kandibelekela Mwami cakulicesya kapati+ amisozi, alimwi amapenzi aakandicitikila akaambo kaba Juda bakandikanzide, 20 alimwi tiindakamusisa, ndakamwaambila zintu zyoonse izigwasya* akumuyiisya mubuleya+ alimwi akuŋanda aŋanda.+ 21 Pele ndakabapa bumboni cakulomya ba Juda aba Giriki kuti beelede kweempwa+ akusandukila kuli Leza alimwi akusyoma Mwami wesu Jesu.+ 22 Lino amubone, munguzu zyamuuya* ndili mulweendo lwakuya ku Jerusalemu, nokuba kuti tandizyi iziyoondicitikila ookuya, 23 nokuba kuti mumunzi amunzi mondiinda muuya uusalala ulainduluka kundaambila kuti ntolongo amapenzi zilandilindila.+ 24 Nokuba boobo, ibuumi bwangu tandibuboni kuti ncintu ciyandika kapati kulindime,* ndiyandisya buyo kuti ndimanizye lweendo lwangu+ amulimo ooyu ngwaakandipa Mwami Jesu, iwakupa bumboni cakulomya kujatikizya makani mabotu aaluzyalo lwa Leza. 25 “Alimwi lino amubone, ndilizyi kuti nywebo nyoonse mbondakakambaukila makani aa Bwami tamukandiboni limbi pe. 26 Aboobo amube bakamboni buzuba obuno kuti ndinyina mulandu wabulowa bwabantu boonse,+ 27 nkaambo tiindakamusisa pe, pele ndakamwaambila zyoonse nzyayanda Leza.*+ 28 Kamulibikkila maano nobeni+ alimwi abutanga boonse, oobo muuya uusalala mbowakamubikka kuba balangizi+ bambubo, kuti mweembele mbungano ya Leza,+ eeyo njaakaula abulowa bwa Mwanaakwe mwini.+ 29 Ndilizyi kuti ndaakuunka baumpe babutambo bayoonjila akati kanu+ alimwi butanga tabakabulanganyi amoyo mutete, 30 alimwi naaba akati kanu nobeni kuyoobuka baalumi ibayooyiisya zintu zipilingene kutegwa balikwelele basikwiiya.+ 31 “Aboobo amupakamane lyoonse, alimwi kamuyeeya kuti kwamyaka yotatwe+ syikati amasiku tiindakaleka kulaya umwi aumwi wanu kumwi kandizwa misozi. 32 Aboobo lino ndamusiya mumaanza aa Leza amujwi lyaluzyalo lwakwe, ijwi eelyo likonzya kumuyaka akumupa lukono oolo ndwapa boonse basalidwe kuba basalali.+ 33 Kunyina nindakanyonokela nsiliva, ingolida naa cisani camuntu pe.+ 34 Nywebo nobeni mulizyi kuti ndakabeleka amaanza aangu aaya kujana nzyondakali kuyandika+ mebo alimwi abaabo mbotwakali limwi. 35 Ndakamutondezya muzintu zyoonse kuti kwiinda mukubeleka canguzu boobu,+ mweelede kubagwasya aabo batajisi nguzu, alimwi lyoonse mweelede kuyeeya majwi aa Mwami Jesu, eelyo lwakwe mwini naakaamba kuti: ‘Kupa kulakkomanisya kapati+ kwiinda kupegwa.’” 36 Lino naakamana kwaamba makani aaya, wakafwugama antoomwe ambabo boonse akupaila. 37 Lino boonse bakalila kapati, alimwi bakamukumbatila Paulo* akumumyonta caluyando, 38 nkaambo bakausa, ikapati kumajwi ngaakaamba aakuti tabakamuboni limbi pe.+ Mpoonya bakamusindikila kuya kubwato.\n^ Naa “zyakumugwasya.”\n^ Naa “kwiinda mukweendelezyegwa amuuya.”\n^ Naa “tabukwe mpindu kapati kulindime.”\n^ Naa “makanze oonse aa Leza.”\n^ Mu Chigiriki, “bakawida ansingo ya Paulo.”


Nkaambo Nzi Bakamboni ba Jehova Ncobaibaluka Lufwu lwa Jesu? | Mubandi\nNgazi Yamulindizi | April 2015\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chokwe Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hungarian Icelandic Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Lingala Lithuanian Luganda Luo Luvale Macedonian Malagasy Mam Maya Mazatec (Huautla) Mixe (North Central) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Waray-Waray Xhosa Yoruba Zapotec (Isthmus) Zulu\nNkaambo nzi Lufwu lwa Jesu Ncolweelede Kwiibalukwa?\nMubandi uutobela utondezya Bakamboni ba Jehova mbobakonzya kubandika abasimukobonyina. Atweezyeezye kuti Kamboni uutegwa Mariya waunka kuŋanda yamukaintu wazina lya Mutinta.\n“KAMUCITA OOBU LYOONSE KUTEGWA KAMUNDIYEEYA”\nMariya: Mwabonwa ba Mutinta. Twakakkomana kumubona kumuswaangano wa Kwiibaluka lufwu lwa Jesu nsondo yainda. * Ino mwakalimvwa buti kujatikizya muswaangano ooyu?\nMutinta: Ndakakkomana kujanika kumuswaangano ooyu, lino kwaamba masimpe tiindakazimvwisya zyoonse izyakali kwaambwa. Inga ndilamvwa bantu nobasekelela kuzyalwa kwa Jesu mubuzuba bwa Kkilisimasi alimwi akubuka kwakwe mubuzuba bwa Isita, pele tandinamvwide muntu wiibaluka lufwu lwakwe.\nMariya: Masimpe kuti Kkilisimasi alimwi a Isita mapobwe aadumide kapati munyika yoonse. Pele Bakamboni ba Jehova balimvwa kuti cilayandika kapati kwiibaluka lufwu lwa Jesu. Ikuti kamujisi ciindi, inga ndakkomana kuti tubandike kaambo ncobacitila boobo.\nMutinta: Cili buyo kabotu, inga twabandika.\nMariya: Bakamboni ba Jehova balaibaluka lufwu lwa Jesu nkaambo wakalailila basikumutobela kuti kabacita oobo. Atulange-lange cakacitika masiku katanafwa Jesu. Sena mulayeeya kuti wakabamba cakulya caalubazu ncaakalya antoomwe abasikumutobela basyomeka?\nMutinta: Sena mwaamba Mulalilo wa Mwami?\nMariya: Inzya, ngondaamba. Aciindi ca Mulalilo wa Mwami, Jesu wakapa basikumutobela malailile aasalede. Ndamulomba kuti mubale majwi aali mulugwalo lwa Luka 22:19.\nMutinta: Oowo. Lwaamba kuti “Alimwi wakabweza mukamu, wakalumba, wakaukomauna akubapa, ulaamba: ‘Eeci ciiminina mubili wangu uupegwa akaambo kandinywe. Kamucita oobu lyoonse kutegwa kamundiyeeya.’”\nMariya: Ndalumba. Amubone malailile aa Jesu kumamanino aakapango aaka: “Kamucita oobu lyoonse kutegwa kamundiyeeya.” Katanapa malailile aakumuyeeya kuli basikumutobela, Jesu wakacisalazya ncobakeelede kuyeeya kujatikizya nguwe. Wakaamba kuti buumi bwakwe bwakali kuyakwaabwa akaambo kabasikumutobela. Jesu wakawaamba muzeezo uukozyene ayooyu uulembedwe mulugwalo lwa Matayo 20:28. Lugwalo oolu lwaamba kuti: “Mbubonya Mwanaamuntu mbwaakaboola, ikutali kuzoobelekelwa, pele kuzoobeleka akupa buumi bwakwe kuti bube cinunuzyo cakununuzya banji.” Mubufwaafwi, aaka nkakaambo Bakamboni ba Jehova ncobabunganina mwaka amwaka mubuzuba mbwaakafwa Jesu—ikuyeeya cipaizyo cacinunuzyo ncaakapa Jesu. Lufwu lwakwe inga lwabafwutula boonse bamumvwida.\nNKAAMBO NZI CINUNUZYO NCOCAKALI KUYANDIKA?\nMutinta: Inga ndilamvwa bantu nobaamba kuti Jesu wakafwa kutegwa tube abuumi. Pele kwaamba masimpe, cilandikatazya kucimvwisya eeci.\nMariya: Tamuli nyolikke nomulimvwa boobo ba Mutinta. Makani aamba zyacinunuzyo ca Jesu ajatikizya zinji. Pele ali akati kamakani mabotu aakasimpe aali mu Jwi lya Leza. Ndalilubide, sena mucijisi ciindi cakuti tuzumanane kubandika?\nMutinta: Inzya, nkocicili asyoonto.\nMariya: Cabota. Caino-ino ndakali kubala makani aamba zyacinunuzyo, ndilasola kwaapandulula munzila nguba-uba.\nMutinta: Oowo, amuzumanane.\nMariya: Kutegwa tucimvwisye cinunuzyo, cakusaanguna tweelede kuzyiba bukkale mbobwakazooba ciindi ba Adamu a Eva nobakabisya mumuunda wa Edeni. Lino kutegwa tutumvwisye twaambo tujatikizyidwe, atubale lugwalo lwa Baroma 6:23. Ndalomba kuti mulubale.\nMutinta: Oowo. Lwaamba kuti: “Cakuvwola cacibi ndufwu, pele cipego ncapa Leza mbuumi butamani kwiinda muli Kristo Jesu Mwami wesu.”\nMariya: Ndalumba. Atwaalange-lange majwi aaya. Cakusaanguna, amubone kapango mbokatalika: “cakuvwola cacibi ndufwu.” Ooyu mulawo uutakatazyi, Leza ngwakaambila muntu kuzwa kumatalikilo, nkokuti cakuvwola, naa cisubulo cacibi ndufwu. Bwini mbwakuti, kumatalikilo taakwe muntu wakali sizibi. Ba Adamu a Eva bakalengwa kabalondokede, alimwi abalo bana babo nokunga bakazyalwa kabalondokede. Aboobo nokwali kunga kunyina kaambo muntu ncayelede kufwida. Ba Adamu a Eva antoomwe abana babo boonse bakajisi bulangizi bwakupona kukabe kutamani kabakkomene. Pele mbubwenya mbotuzyi, zintu tiizyakacitika boobo pe.\nMutinta: Inzya. Ba Adamu a Eva bakalya mucelo wakakasyidwe.\nMariya: Mbombubo. Aboobo nobakacita oobo—nkokuti ciindi nobakasala kutamvwida Leza—bakabisya. Munzila imwi inga twaamba kuti, bakasala kutalondoka, kuba basizibi. Kusala ooko kwakali kuyooleta mapenzi aataambiki, kutali buyo kuli ba Adamu a Eva balikke, pele akubana babo boonse.\nMutinta: Oowo, ino muubuti?\nMariya: Andiza amuleke ndibelesye cikozyanyo. Sena mulacikkomanina kupanga zinkwa?\nMutinta: Inzya! Ndilacikkomanina kapati.\nMariya: Atwaambe kuti mwakaula mpani mbotu yakupangila zinkwa. Kamutanaibelesya nociba ciindi comwe, mpani eeyo kwajanika kuti yaloka ansi kumane yapoonkana kapati. Ino muyeeya kuti ncinzi cikonzya kucitika kuzinkwa nzyomwapangila mumpani eeyo? Sena azyalo zinkwa eezyo tazikonzyi kubbookela naa?\nMutinta: Inga zyabbookela.\nMariya: Mbubwenya buyo, ciindi ba Adamu a Eva nobakasala kutamvwida Leza, “bakabbookela” naa kuba akampenda kacibi alimwi akutalondoka. Alimwi akaambo kakuti bakaba basizibi kabatanazyalwa bana babo, nkokuti bana babo boonse abalo bakali kuyoozyalwa “kababbookede.” Boonse bakali kuyoozyalwa kabali mucibi. Mu Bbaibbele, ibbala lyakuti “cibi” talyaambi buyo mucito, pele alimwi lyaamba kuba muciimo ncotwakakona. Aboobo cakacitika ncakuti nokuba kuti nywebo andime taakwe cibi cili coonse ncotwakacita—alimwi tiitwakaningazyalwa ciindi ba Adamu a Eva nobakabisya—bakatusowela mumapenzi kubikkilizya alunyungu lwabo loonse alimwi alunyungu lwesu kubuumi bwakutalondoka alimwi acibi calo cisololela kulufwu. Mbubwenya mbotubala mulugwalo lwa Baroma 6:23, cakuvwola cacibi ndufwu.\nMutinta: Kuboneka kuti eeci taciluleme pe. Ino nkaambo nzi bantu boonse ncobeelede kupenga kukabe kutamani akaambo kacibi caba Adamu a Eva?\nMariya: Mwaamba kabotu—masimpe taciboneki kululama pe. Pele kuli twaambo atumbi kunze lyakaaka. Mubululami bwakwe bulondokede, Leza wakasala kuti ba Adamu a Eva bafwe akaambo kazibi zyabo, pele swebo tobana babo twakapegwa bulangizi. Leza wakatupa nzila yakuti tunununwe kubukkale oobu bukatazya. Lino aawa mpampawo cinunuzyo ca Jesu mpociboolela. Amubone alimwi lugwalo lwa Baroma 6:23 ncolwaamba. Nolwamana kwaamba kuti “cakuvwola cacibi ndufwu,” kapango kalazumanana kwaamba kuti: “Pele cipego ncapa Leza mbuumi butamani kwiinda muli Kristo Jesu Mwami wesu.” Aboobo lufwu lwa Jesu ndolujalula nzila yakuti twaangununwe kucibi alufwu. *\nCINUNUZYO—CIPEGO CA LEZA CIPATI KWIINDA ZYOONSE\nMariya: Kuli kaambo akamwi mukapango aaka nkondiyanda kumutondezya.\nMutinta: Oowo, ino nkaakali?\nMariya: Amubone kuti kapango kaamba kuti: “Cipego ncapa Leza mbuumi butamani kwiinda muli Kristo Jesu Mwami wesu.” Ikuti naa Jesu nguwakapenga akutufwida, ikwaaba buumi bwakwe kutegwa tufwutulwe, nkaambo nzi kapango ncokaamba kuti cinunuzyo ‘ncipego ncapa Leza.’? Nkaambo nzi ncokataambi kuti “cipego ncapa Jesu”? *\nMutinta: Mm. Aawo tandizyi.\nMariya: Oowo, ncotweelede kuyeeya ncakuti, Leza wakalenga Adamu a Eva, alimwi ngu Leza ngobakabisyila ciindi nobatakamvwida mumuunda wa Edeni. Kweelede kuti cakamucisa kapati ciindi bana bakwe bobilo bakusaanguna nobakamuzangila. Pele cakutasowa ciindi Jehova wakaamba nzila yakali kuyoogwasya. * Wakasyomezya kuti cimwi akati kazilenge zyakwe zyamuuya, cizoopona anyika mbuli muntu uulondekede mpoonya akwaaba buumi bwakwe kacili cinunuzyo. Aboobo inga twaamba kuti bubambe bwacinunuzyo ncipego cizwa kuli Leza. Kuli nzila aimwi iitondezya kuti cinunuzyo ncipego ca Leza. Sena kuli nomwakayeeyede kale Leza mbwaakalimvwa ciindi Jesu naakajaigwa?\nMutinta: Peepe, tandinayeeyede oobo pe.\nMariya: Kuli tudooli ntondabona mulubuwa lwanu. Kweelede kuti mulijisi bana.\nMutinta: Inzya, ndilijisi bobilo—musankwa amusimbi.\nMariya: Mbomuli bazyali, amuciyeeyele buyo Bausyi Jesu bakujulu, nkokuti Jehova Leza mbwaakalimvwa buzuba Jesu mbwaakafwa. Ino muyeeya kuti Leza wakalimvwa buti naakali kulangilila kuzwa kujulu mwanaakwe ngwayandisya naakaangwa, kufwubaazyigwa, alimwi akuumwa? Alimwi ino Bausyi bakalimvwa buti ciindi Mwanaabo naakagagailwa kucisamu akusiigwa kuti afwe lufwu lucisa kapati?\nMutinta: Tandinayeeyede oobo pe! Kweelede kuti cakamucisa kapati.\nMariya: Bwini mbwakuti, tatukonzyi kwaamba bwini mbwaakalimvwa Leza buzuba obuya. Pele tulizyi kuti kuli mbwalimvwa, alimwi tulizyi kaambo ncaakazumizya kuti zyoonse eezyi zicitike. Kaambo kalapandululwa cakusalazya mulugwalo luzyibidwe kapati lwa Johane 3:16. Sena inga mwalubala lugwalo oolu?\nMutinta: Inzya. Lwaamba kuti: “Leza wakaiyanda kapati nyika cakuti wakapa Mwanaakwe simuzyalwaalikke, kutegwa muntu uuli woonse uumusyoma atanyonyoonwi, pele abe abuumi butamani.”\nCinunuzyo ncecipego caluyando ciinda zyoonse\nMariya: Ndalumba. Amulange alimwi majwi aali kumatalikilo aakapango. Aamba kuti: “Leza wakaiyanda nyika.” Aaka nkakaambo kapati—luyando. Luyando lwakapa kuti Leza atume mwanaakwe anyika kuti azootufwide. Masimpe, cinunuzyo ncecipego caluyando ciinda zyoonse. Aboobo eeco ncencico Bakamboni ba Jehova ncobaswaanganina mwaka amwaka mubuzuba oobo kwiibaluka lufwu lwa Jesu. Sena mubandi ooyu kuli mbowamugwasya?\nMutinta: Inzya, mubandi wandigwasya. Ndalumba kuti twabandika makani aaya antoomwe.\nSena kuli mubuzyo wamu Bbaibbele ngomwakalibuzya kale? Sena mulayandisisya kuzyiba njiisyo zimwi nzyobasyoma naa mbobakomba Bakamboni ba Jehova? Ikuti kacili boobo, mutakawayiwayi kubabuzya Bakamboni ba Jehova ciindi mwaakubabona. Bayookkomana kubandika andinywe kujatikizya makani aaya\n^ par. 5 Ciindi comwe amwaka, Bakamboni ba Jehova balaswaangana buzuba mbwaakafwa Jesu kutegwa baibaluke cinunuzyo ncaakapa. Mwaka uno, buzuba oobo bwakali mu, April 3.\n^ par. 32 Cibalo iciyooboola kumbele cazibalo eezyi zitobelene ciyoolanga-langa cinunuzyo ca Jesu mbocitwaangulula kucibi, alimwi ancotukonzya kucita kutegwa tukagwasyigwe acinunuzyo.\n^ par. 36 Kweelana ambolyaamba Bbaibbele, Leza alimwi a Jesu baliindene. Kutegwa mujane twaambo atumwi, amubone cibalo 4 cabbuku lyakuti Ino Ncinzi Cini Bbaibbele Ncoliyiisya? ilyakamwaigwa a Bakamboni ba Jehova.\n^ par. 38 Amubone Matalikilo 3:15.\nBantu banji baliizyi njiisyo yakuti Jesu wakafwa kutegwa tube abuumi. Pele ino mbuti lufwu lwakwe mbolutugwasya?\nMAKANI AAYEEME AMUTWE UULI ACIVWUMBYO Nkaambo nzi Ncomweelede Kwiiya Bbaibbele?\nBubambe Bwakwiiya Bbaibbele Bwabantu Boonse\nIBBAIBBELE LILAKONZYA KUBACINCA BANTU Mibuzyo Yotatwe Yakacinca Buumi Bwangu\nCintu Ciyandisi Cajanwa Mumafwuse\nMUBANDI AMUKAMWINI ŊANDA Nkaambo nzi Lufwu lwa Jesu Ncolweelede Kwiibalukwa?\nMabala Amusale naa muyanda kukkopa zyakamwaigwa NGAZI YAMULINDIZI April 2015 | Sena Mulayanda Kwiiya Bbaibbele?\nApril 2015 | Sena Mulayanda Kwiiya Bbaibbele?\nNGAZI YAMULINDIZI April 2015 | Sena Mulayanda Kwiiya Bbaibbele?\nNkaambo nzi Ncotweelede Kulilingaula Bbaibbele?\nSena Bakamboni ba Jehova balasyoma muli Jesu?


Davida a Goliati—Nkondo Njiya Leza\nNgazi Yamulindizi | No. 5 2016\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Urdu Venda Vietnamese Wallisian Waray-Waray Wolaita Xhosa Yoruba Zande Zulu\nAMWIIYE LUSYOMO LWABO | DAVIDA\n“Nkondo Njiya Jehova”\nDAVIDA wakaliyumya kutegwa atawi akaambo kabasikalumamba ibakali kumutonkaika kabasoleka kuti bamwiindilile. Bakaliyoowede kapati ciindi nobakali kutija kuzwa aabusena bwakali kulwaninwa. Ino ncinzi cakabayoosya boobu? Cakwiinduluka-induluka, kweelede kuti Davida wakali kubamvwa kabaamba jwi ndemunya cakuyoowa. Lyakali zina lyamwaalumi. Ooyu wakali mwaalumi wakaimvwi cakunyansya mukkuti, ambweni Davida tanaakalinabwene mwaalumi mupati boobu.\nGoliati! Davida wakabona ncobakali kumuyoowela basikalumamba—wakali mupati kapati, nkalakata yamulombwana. Noliba leelyo naatakajisi zilwanyo, wakali kukonzya kulema makkilogilamu aainda mbobalema baalumi bapati bobilo. Pele aciindi eeci wakalijisi zilwanyo zinji, alimwi wakalaanguzu kapati, sikalumamba uucibwene. Goliati wakoongolola cabukali kwiita muntu ngwatiilwane limwi. Amweezeezye buyo jwi lyakwe lipati kalilimvwisya mumalundu ciindi naakali kusampaula basikalumamba bana Israyeli amwami wabo, Saulo. Wakali kuyanda kuti mwaalumi umwi aunke kuti alwane anguwe, kutegwa nkondo eeyi imane kwiinda mukulwana kwabantu bobilo buyo!—1 Samuele 17:4-10.\nBana Israyeli bakayoowa kapati. Awalo Mwami Saulo wakayoowa. Bukkale oobu mbwaakajana Davida bwakaliko kwaciindi ciinda kumwezi omwe. Impi zyabasikalumamba zyobilo, yaba Filisiti alimwi ayabana Israyeli zyakazumanana kulangana kumwi Goliati kasampaula buzuba abuzuba. Davida wakatyompwa kapati. Eelo kaka cakali kuusisya kubona mwami wa Israyeli abasikalumamba bakwe kubikkilizya abanabokwabo Davida botatwe kabazyangama akaambo kakuyoowa! Mumeso aa Davida, ooyu Goliati iwatakali mukombi wa Leza wakali kucita cintu cibi kapati ikutali buyo kusampaula impi yabasikalumamba yabana Israyeli; wakali kutukila Leza wa Israyeli, Jehova. Pele ino ncinzi Davida iwakali buyo mukubusi ncaakali kukonzya kucita? Alimwi ncinzi ncotukonzya kwiiya mazuba aano kujatikizya lusyomo lwa Davida?—1 Samuele 17:11-14.\n“UMUNANIKE, NKAAMBO OOYU NGONGUWE NGUNDASALA!”\nAtulange cakacitikide myezi minji yakaindide. Kwakali kumazuba ciindi Davida naakali kweembela mbelele zyabausyi mumbali aamalundu kufwaafwi aku Betelehemu. Wakali mulombe iwakali kweebeka, uulangilwa kuti wakacili mukubusi alimwi uucenjede. Ciindi nokwakanyina coongo, wakali kulizya kalumbu. Ikubota kwazintu nzyaakalenga Leza nkokwakali kumukulwaizya kucita boobo, alimwi wakasumpuka mukwiimba akaambo kakuba aciindi cinji cakwiimba kumwi kakkomene. Pele bumwi buzuba kumazuba, Davida wakaitwa. Bausyi bakali kuyanda kumubona cakufwambaana.—1 Samuele 16:12.\nWakabajana bausyi, ba Jese kababandika amudaala umwi. Wakali musinsimi Samuele uusyomeka. Jehova ngowakamutumide kuti ananike umwi wabana basankwa ba Jese kuba mwami wa Israyeli uutobela! Samuele wakalibwenene kale abanabokwabo Davida ibali ciloba, pele Jehova wakamwaambila cakusalazya Samuele kuti taakwe ngwaakasalide akati kabo. Aboobo, Davida naakasika, Jehova wakaambila Samuele kuti: “Umunanike, nkaambo ooyu ngonguwe ngundasala!” Kumbele lyabanabokwabo Davida boonse, Samuele wakajalula lwija ilwakazwide mafwuta aalubazu akwaatila amwi amutwe wa Davida. Buumi bwa Davida bwakacinca kuzwa ciindi naakananikwa. Bbaibbele lyaamba kuti: “Mpoonya muuya wa Jehova wakatalika kubeleka ali Davida kuzwa buzuba oobo.”—1 Samuele 16:1, 5-11, 13.\nCakulibombya, Davida wakaamba kuti Jehova nguwakamugwasya kuzunda banyama bamusyokwe\nSena Davida wakatalika kuba amakanze mabi akaambo kabwami? Peepe, wakakkazika moyo akulindila kusololelwa amuuya wa Jehova kutegwa azyibe ciindi naakeelede kuba amikuli mipati eeyo. Pele kwaciindi cili mbocibede, wakazumanana amulimo wakwe wakweembela mbelele. Ooyu mulimo wakali kuubeleka cakulyaaba alimwi acabusicamba. Mbelele zyabausyi zyakali muntenda ziindi zyobilo, ciindi cakusaanguna zyakali kuyanda kulumwa syuumbwa mpoonya aciindi cimbi acibbeya. Davida kunyina naakazitandila buyo kule zinyama eezyi. Muciindi caboobo, wakatalika kuzilwana mpoonya aawo kutegwa akwabilile mbelele zyabausyi izyakali muntenda. Ziindi eezyi zyoonse zyobilo, wakazijaya zinyama eezyi iziyoosya kapati!—1 Samuele 17:34-36; Isaya 31:4.\nMukuya kwaciindi, Davida wakaitwa alimwi. Mpuwo yakwe yakamusikila Mwami Saulo. Nokuba kuti Saulo wakacili sikalumamba uujisi nguzu, tanaakacili kukkomaninwa a Jehova akaambo kakutatobela malailile aa Leza. Jehova wakaugwisya muuya wakwe kuli Saulo, aboobo kanji-kanji mwami wakali kunjilwa muuya mubi, nkokuti bukali, kulikonga, alimwi abusinkondo. Ciindi muuya mubi nowakali kumunjila Saulo, cintu comwe cakali kukonzya kumupa kulimvwa kabotu ninyimbo. Bamaalumi ba Saulo bamwi bakalaazyi makani aajatikizya Davida kuti wakali mwiimbi alimwi akuti wakali mulwani. Aboobo Davida wakaitwa, alimwi tiilyakalampa wakaba umwi wabaimbi ba Saulo alimwi abasikumunyamwida zilwanyo.—1 Samuele 15:26-29; 16:14-23.\nKwaambisya bakubusi balakonzya kwiiya zinji kulusyomo lwa Davida mumakani aaya. Amubone kuti wakali kubelesya ciindi cakwe cimwi kucita zintu izyakali kumupa kuswena kuli Jehova. Kuyungizya waawo, cakukkazika moyo wakaiya kucita zintu zigwasya alimwi izyakali kukonzya kumupa kufwambaana kujana mulimo. Pele kwiinda zyoonse, wakazumina kusololelwa amuuya wa Jehova. Eelo kaka eezyi nziiyo zibotu nzyotukonzya kwiiya toonse!—Mukambausi 12:1.\n“KUTABI MUNTU UULI WOONSE UULENGUKA MOYO AKAAMBO KANGUWE”\nCiindi naakali kubelekela Saulo, Davida kanji-kanji wakali kupiluka kuŋanda kuyakweembela mbelele, zimwi ziindi kwaciindi cilamfwu. Eeci nceciindi Jese naakatuma Davida kuyoolanga bana basankwa botatwe ibakali bapati, balo ibakali mumpi ya Saulo. Akaambo kakumvwida, Davida, kanyamwide azintu zinji nzyaakali kutolela banabokwabo, wakanyamuka kuunka ku Kkuti lya Ela. Naakasika, wakagambwa kujana kuti impi zyabasikalumamba zyobilo zyakali mubukkale bukatazya ibwapandululwa kumatalikilo aacibalo eeci. Impi zyabasikalumamba eezyi zyakalilangene imwi kulubazu lumwi mpoonya iimwi kulubazu lumbi eelyo akati kwakali kkuti.—1 Samuele 17:1-3, 15-19.\nKuli Davida, bukkale oobu tiibwakali kuyandika. Mbuti mpi yabasikalumamba ba Leza muumi, Jehova, mbobakali kunga baccija akaambo kakuyoowa muntu uulya maila—alimwi buya muntu uutakombi Leza? Davida wakabona kuti kusampaula kwa Goliati kwakali kutukila Jehova. Aboobo wakatalika kwaambila basikalumamba kujatikizya kuzunda Goliati. Kalitanalampa, mupati wa Davida, Eliabu wakaamvwa makani ngaakali kwaamba Davida. Aboobo wakamukalalila kapati musyoonto wakwe, akwaamba kuti wakaunkila buyo kuyakweebelela nkondo. Pele Davida wakaingula kuti: “Ino ncinzi ncindacita? Mebo ndali kubuzya buyo.” Mpoonya wakazumanana kwaamba makani aajatikizya kuzunda Goliati kusikila mane limwi umwi wakaambila Saulo makani aaya. Mwami wakalaila kuti Davida atolwe kulinguwe.—1 Samuele 17:23-31.\nDavida wakaamba majwi aaya aakkazika moyo kumwami kujatikizya Goliati: “Kutabi muntu uuli woonse uulenguka moyo akaambo kanguwe.” Mubwini, Saulo alimwi abamaalumi bakwe bakalityompedwe akaambo ka Goliati. Ambweni bakatalikide kulyeezyanisya amwaalumi ooyu mubbabbani, akuyeeya kuti baceya kulwana anguwe. Bakatalika kweezeezya mubbabbani ooyu iwakajisi zilwanyo mbwaakali kukonzya kubanyonyoona mukaindi kasyoonto buyo alimwi kakunyina abuyumuyumu. Pele Davida walo taakwe naakali kuyeeya boobu pe. Mbubwenya mbotutiibone, bukkale oobu wakabubona munzila iimpene kapati. Aboobo wakalyaaba kuti walo akamulwane Goliati.—1 Samuele 17:32.\nSaulo wakakaka akwaamba kuti: “Tokonzyi kuunka kuyoolwana mu Filisiti ooyu nkaambo yebo ucili mwana, alimwi walo wali sikalumamba kuzwa kubwana bwakwe.” Sena masimpe kuti Davida wakacili mwana? Peepe, pele wakacili muniini kunjila mumpi yabasikalumamba, alimwi ambweni wakali kulibonya bwana. Nokuba boobo, Davida wakalizyibidwe kale kuti ngusikalumamba singuzu alimwi ambweni aciindi eeci wakali aamyaka iitandila ku 20.—1 Samuele 16:18; 17:33.\nDavida wakasyomezya Saulo kwiinda mukumwaambila cakacitika kujatikizya syuumbwa alimwi acibbeya. Sena wakali kulisumpula buya? Peepe. Davida wakalizyi mbwaakazunda munkondo eezyi. Wakaamba kuti: “Jehova, iwakandivwuna kumala aasyuumbwa aacibbeya ngonguwe uutiindivwune kujanza lyamu Filisiti ooyu.” Kumamanino, Saulo wakazumina, wakaamba kuti: “Mbubo koya, Jehova abe anduwe.”—1 Samuele 17:37.\nSena inga mwayanda kuba alusyomo mbuli lwa Davida? Amubone kuti, lusyomo lwa Davida tiilwakayeeme azintu zyakuyeeyela buyo. Wakajisi lusyomo muli Leza wakwe akaambo kaluzyibo alimwi azintu izyakamucitikila. Jehova wakalimuzyi kuti Mukwabilizi siluyando alimwi Sikuzuzikizya zisyomezyo zyakwe. Ikuti katuyanda kuba alusyomo luli boobu, tweelede kuzumanana kwiiya zinji kujatikizya Leza mu Bbaibbele. Mpoonya twanoopona kweelana anzyotwiiya, ciyoopa kuti zintu zibotu izinootucitikila ziyumye lusyomo lwesu andiswe.—Bahebrayo 11:1.\n“JEHOVA ULAKWAABA MUMAANZA AANGU”\nKumatalikilo, Saulo wakasola kusamika Davida zilwanyo zyakwe. Zilwanyo eezyi zyakali kukozyanya azya Goliati, zyaakapangidwe aamukuba, alimwi kulangilwa kuti zyakali kubikkilizya acibaki cankondo icakajisi tubulo tuyalene mbuli makwa aanswi. Nokuba boobo, Davida wakasola kweendeenda kumwi kasamide zibelesyo eezyi zipati alimwi zilema pele wakalimvwa kuti eeci tacikonzyi kumugwasya pe. Tanaakayiisidwe kuba sikalumamba, aboobo kunyina naakazyibide kusama zilwanyo ikwaambisya zilwanyo zyankondo nzyaakali kusama Saulo, walo iwakali kubainda kulampa mucisi ca Israyeli. (1 Samuele 9:2) Wakazigwisya zyoonse akusala kusama zisani nzyaakazyibide—izyamweembezi uulibambilide kukwabilila butanga bwakwe.—1 Samuele 17:38-40.\nDavida wakabweza nkoli yakwe yabweembezi, akabbeeke kakwe agwezyo, mpoonya ankwisyo. Lino nkwisyo tiilyakali kulibonya kuti lilizulide, pele mubwini cakali cilwanyo cikali. Kalijisi aakubikkila bbwe kumamanino aatutambo tobilo twacikutu, nkwisyo cakali cibelesyo cibotu kumweembezi. Wakali kukonzya kubikka bbwe, akulizingulusya cakufwambaana atala aamutwe wakwe, mpoonya akulekezya katambo komwe kuwaala bbwe kakunyina kwiimpya. Cilwanyo eeci cakali kugwasya kapati cakuti zimwi ziindi basikalumamba bakali kubelesya mankwisyo.\nAboobo kalibambilide, Davida wakazuza kuyooswaangana asinkondonyina. Tulakonzya kumuyeeyela Davida kapaila camoyo woonse ciindi naakali mumulonga iwakanyina meenda akubwezelela mabwe osanwe aabulungene. Mpoonya wakaunka kubusena bwakulwanina—kayaabuzuza kutali kweenda.\nCiindi Goliati naakamubona sinkondonyina, ino wakayeeya nzi? Tubala kuti: “Wakamusampaula akumunyansya nkaambo wakacili buyo mulombe mubotu weebeka.” Goliati wakapozomoka wati: “Sena ndili mubwa noboola kulindime amisako?” Cakutadooneka wakaibona nkoli ya Davida pele tanaakalibona nkwisyo. Wakamusinganya Davida muzina lyabaleza baba Filisiti akukonka kuti mubili wasinkondonyina ooyu ulaupa bayuni abanyama bamusyokwe.—1 Samuele 17:41-44.\nKusikila sunu, majwi aa Davida atondezya lusyomo luyumu. Amweezeezye buyo mwaalumi uucili mwana-mwana koompolola kuli Goliati kuti: “Yebo waboola kulindime apanga, sumo amuumba, pele mebo ndiboola kulinduwe muzina lya Jehova wamakamu, Leza wabasikalumamba bana Israyeli, ooyo ngoosampaula.” Davida wakalizyi kuti nguzu zyabantu alimwi azilwanyo tiizyakali kuyandika kapati. Goliati wakatondezya kubula bulemu kuli Jehova Leza, alimwi Jehova tanaakali kuyooumuna buyo pe. Kweelana ambwaakaamba Davida, “nkondo njiya Jehova.”—1 Samuele 17:45-47.\nDavida wakamubona Goliati mbwaakali mupati alimwi azilwanyo nzyaakajisi. Nokuba boobo, Davida tanaakalekela zintu zili boobu kumukonga. Kunyina naakacita mbuli Saulo abamaalumi ibakali mumpi yakwe. Davida taakwe naakalyeezyanisya a Goliati. Muciindi caboobo, wakeezyanisya Goliati kuli Jehova. Kalampa mamita aali 2.9, Goliati wakali kubainda bamaalumi boonse, pele sena wakali kukonzya kweelana a Mwami wabubumbo boonse? Mubwini, mbubwenya mbuli muntu uuli woonse, wakali buyo mbuli kauka—aciindi eeci, kauka nkaakali kuyanda kunyonyoona!\nDavida wakazuza kuunka kuli sinkondonyina, akunjila mukabbeeke kakwe kubweza bbwe. Wakalibikka munkwisyo lyakwe akulizingulusya atala aamutwe wakwe kusikila mane lyalimvwisya kuvwuuma. Goliati, ambweni kali kusyule lyasikumunyamwida ntobo wakeenda kuunka kuli Davida. Kulampa kwa Goliati ambweni kwakamuletelela mbwaanga sikumunyamwida ntobo tanaakali kukonzya kwiinyamuna ntobo kutegwa ikwabilile mutwe wamubbabbani ooyu. Aboobo, Davida wakapima mutwe.—1 Samuele 17:41.\nDavida wakabona kuti naba mubbabbani ooyu wakali buyo mbuli kantu kasyoonto kuti weezyanisyigwa aa Jehova Leza\nDavida wakalilekezya bbwe lyakwe. Amweezeezye buyo mbokwakaumwine ciindi nolyakafeemuka kugama kumutwe. Cakutadooneka Jehova wakasinizya ncobeni kuti Davida tanaakali kuyoowaala limbi. Bbwe lyakauma mpolyakagamikidwe, akubbila ankumo ya Goliati. Mubbabbani wakawa ansi cakuvwuntama! Kulangilwa kuti sikunyamuna ntobo wakatija akaambo kakuyoowa. Davida wakaboola mpaakawida Goliati, akubweza panga lya Goliati akukosola mutwe wamubbabbani.—1 Samuele 17:48-51.\nMpoonya, Saulo alimwi abasikalumamba bakwe bakaba basicamba. Kaboongolola, bakabatandaanya ba Filisiti. Nkondo yakaba mbubwenya Davida mbwaakaambilide Goliati kuti: “Jehova . . . ulamwaaba nywebo nyoonse mumaanza eesu.”—1 Samuele 17:47, 52, 53.\nMazuba aano, babelesi ba Leza tabatoli lubazu munkondo iini. Ciindi eeco cakainda. (Matayo 26:52) Pele mbubwenya buyo, tuyandika kwiiya lusyomo lwa Davida. Mbubwenya mbulinguwe, tweelede kubona Jehova kuba mwini-mwini—kuti ngo Leza alikke ngotweelede kubelekela alimwi akuyoowa. Ziindi zimwi, tulakonzya kulitenga twalyeezyanisya amapenzi eesu, pele mapenzi eesu masyoonto kuti twaayezyanisya kunguzu zya Jehova ziteeli. Kuti twasala Jehova kuba Leza wesu alimwi kuba alusyomo mulinguwe mbuli Davida mbwaakacita, nkokuti kunyina buyumuyumu, naa penzi ilyeelede kutuyoosya. Kunyina cikonzya kwiinda nguzu zya Jehova kuzunda!\nMAKANI AAYEEME AMUTWE UULI ACIVWUMBYO Toonse Tuyandika Luumbulizyo\nMAKANI AAYEEME AMUTWE UULI ACIVWUMBYO Leza Mbwapa Luumbulizyo\nMAKANI AAYEEME AMUTWE UULI ACIVWUMBYO Luumbulizyo Muziindi Zyamapenzi\nAMWIIYE LUSYOMO LWABO “Nkondo Njiya Jehova”\nNkondo Akati ka Davida a Goliati—Sena Yakacitika Ncobeni?\nIBBAIBBELE LILAKONZYA KUBACINCA BANTU Ndakali Mubi Moyo Alimwi Sinkondo\nMabala Amusale naa muyanda kukkopa zyakamwaigwa NGAZI YAMULINDIZI No. 5 2016 | Nkuli Nkomukonzya Kujana Luumbulizyo?\nNo. 5 2016 | Nkuli Nkomukonzya Kujana Luumbulizyo?\nNGAZI YAMULINDIZI No. 5 2016 | Nkuli Nkomukonzya Kujana Luumbulizyo?\nLeza Wakamwaamba Kuti “Namalelo”\nSara: “Uli Mukaintu Weebeka”\nEnoki: “Wakakkomanisya Leza”\n“Mwanaangu Uuyandwa Alimwi Uusyomeka mu Mwami”


Kulonga 36 IBBAIB63 - Lino Bezaleli a-Aholiabu abantu - Bible Search\nKulonga 35 Kulonga 37\n1-Lino Bezaleli a-Aholiabu abantu boonse bacenjede, Jehova mbaakabikila busongo amaanu mumyoyo yabo kuti bazibe kucita milimo yoonse, babeleke milimo yacikombelo mbubonya mbuli Jehova mbwaakalailila.\n2-Elyo Musa wakaita Bezaleli a-Aholiabu abantu boonse bacenjede, Jehova mbaakabikila busongo mumyoyo yabo, kufumbwa muntu iwakabusigwa amoyo wakwe kuti azoobeleke milimo, 3-nkabela bakatambula kumaanza aa-Musa inkambilizyo yoonse bana ba-Israyeli njibakaleta kukubelesya milimo yacikombelo. Bakacili kuleta zipo cifumo cimwi acimwi, 4mane lumwi bantu bacenjede ibakali kucita milimo yoonse yacikombelo, balaleka umwi aumwi milimo yakwe njaakali kucita, beza, 5-baambila Musa kuti, Zintu nzibaleta bantu zyavula kwiinda mweelwe uuyandwa kukucita milimo Jehova njaakalailila. 6Mpawo Musa wakalailila, nkabela mulazyo wakatumwa kumalawo oonse wakuti, Kutabi mwaalumi naba mwanakazi uuleta limbi cituuzyo camilimo yacikombelo. Aboobo bantu bakalesegwa kuleta, 7nkaambo zintu nzibakaletede zyakazulila milimo yoonse akwiindilila,\n8-Lino bantu bacenjede boonse akati kabasimilimo bakacita itente, Bakalicitya zisitilizyo zili ikumi zyamasani aalukidwe kabotu, amasani aanyanzabili amasani aakamwemvwe amasani aasalala pyu, zitungidwe bakerubi. 9Bulamfu bwacisitilizyo cimwi acimwi bwakali tukokola tuli makumi obile amusanu atutatu, abwaamba bwacisitilizyo cimwi acimwi bwakali tukokola tone, Zisitilizyo zyoonse zyakali amweelwe omwe uuelene. 10Nkabela zisitilizyo zyosanwe wakaziswanaanya cimwi acimwi kuceenzinyina, azyalo zisitilizyo zimwi zyosanwe wakaziswanaanya cimwi acimwi kuceenzinyina. 11Alimwi wakacita zyaanzikilo zyanyanzabili kumoombe wacisitilizyo caanze cacipanzi citaanzi; akwalo kumoombe wacisitilizyo caanze cacipanzi cabili wakacita mbubonya. 12-Wakacita zyaanzikilo zili makumi osanwe kumoombe wacisitilizyo citaanzi, azyaanzikilo zili makumi osanwe kumoombe wacisitilizyo cacipanzi cabili, Zyaanzikilo zyakali kulungana cimwi acimwi kuceenzinyina. 13Alimwi wakacita zijatilizyo zyangolida zili makumi osanwe, zyakuswanaanya zisitilizyo cimwi acimwi kuceenzinyina aboobo itente lyakaba lyomwe.\n14-Alimwi wakacita zisitilizyo zyaboya bwampongo zyakucita itente ipati lyakuvumbilizya itente lyabukalo. Zisitilizyo nzyaakacita zyakali ikumi acimwi. 15Bulamfu bwacisitilizyo cimwi acimwi bwakali tukokola tuli makumi otatwe, abwaamba bwacisitilizyo bwakali tukokola tone, Zisitilizyo zyoonse zili ikumi acimwi zyakaleelene. 16Nkabela wakaswanaanya zisitilizyo zyosanwe zilike, azisitilizyo zili musanu acimwi azilike. 17Alimwi wakacita zyaanzikilo zili makumi osanwe kumoombe wacisitilizyo caanze cacipanzi citaanzi, azyaanzikilo zili makumi osanwe kumoombe wacisitilizyo caanze cacipanzi cabili. 18Nkabela wakacita zijatilizyo zyamukuba zili makumi osanwe zyakuswanaanya itente kuti libe lyomwe. 19-Alimwi wakacitila itente cakuvumbya camatobo aabagutu aasalazidwe acakuvumba cazipaya kujulu.\n20-Elyo wakacitila cikombelo minsende yamuunga. 21Bulamfu bwamunsende umwi bwakali tukokola tuli ikumi, abwaamba bwamunsende bwakali kakokola komwe acisela. 22Munsende umwi aumwi kaujisi ziswanizizyo zyobile kuti iswanaane umwi aumwi kumweenzinyina, Mbuboobo mbwaakacita minsende yoonse yacikombelo. 23Aminsende yacikombelo njaakacita njeeyi: minsende iili makumi obile kulubazu lwakumusanza, 24alimwi kunsi lyaminsende eyo iili makumi obile waka panga zikazikilo zyansiliva zili makumi one, nkokuti zikazikilo zyobile kunsi lyamunsende umwi aumwi aziswanizizyo zyawo zyobile. 25Akwalo kulubazu lwabili lwacikombelo, lubazu lwakunyika, wakacita minsende iili makumi obile, 26azikazikilo zyayo zyansiliva, zikazikilo zyobile kunsi lyamunsende umwi aumwi. 27Akusule lyacikombelo kumbo wakacita minsende iili musanu aumwi, 28alimwi kuzyooko zyacikombelo kusule wakacita minsende yobile. 29-Yakalaanzeene ansi, pele kujulu yakaliswaneene kuncoko intaanzi. Mbwaakacita yoonse yobile kuzyooko zyobile. 30Minsende yakali musanu aitatu azikazikilo zyayo zyansiliva, nkokuti zikazikilo zili ikumi amusanu acimwi, zikazikilo zyobile kunsi lyamunsende umwi aumwi,\n31-Alimwi wakacita minkulu yamuunga: minkulu yosanwe yaminsende yakulubazu lumwi lwacikombelo, 32aminkulu yosanwe yaminsende yakulubazu lwabili, aminkulu yosanwe yaminsende yakusule lyacikombelo kumbo. 33Amunkulu waakati wakaucita kuti usike kumpela zyoonse zyobile akatikati kaminsende. 34Lino wakaziluluzya minsende ingolida akwiicitila incoko zyangolida zyakujatya minkulu. Ayalo minkulu wakaiziluluzya ingolida.\n35-Alimwi wakacita cisitilizyo. Cakacitwa amasani aanyanzabili amasani aakamwemvwe amasani aasalala pyu amasani aatuba aalukidwe kabotu. Wakacicita azikozyano zyabakerubi. 36Alimwi wakacicitila misumpululu yone yamuunga akwiiziluluzya ingolida, Manembe aayo akali aangolida, alimwi wakaifulila zikazikilo zyone zyansiliva. 37-Nkabela wakacita civumbyo kumulyango watente. Cakatungwa amasani aanyanzabili amasani aakamwemvwe amasani aasalala pyu amasani aatuba aalukidwe kabotu; 38-amisumpululu yaco amanembe aayo. Mitwe yayo azijatyo zyayo zyakali zyangolida, pele zikazikilo zyayo zyosanwe zyakali zyamukuba.


Sena Mulibwene Mbociyandika Kuyiisya Bamwi? | Yakwiiya\nNgazi Yamulindizi—Yakwiiya | August 2016\nAMUBALE MU Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mixe (North Central) Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nSena Mulibwene Mbociyandika Kuyiisya Bamwi?\n“Ndilamupa malailile mabotu.”—TUS. 4:2.\nIno nkaambo nzi ncotweelede kubagwasya basikwiiya Bbaibbele kutegwa babe aluyandisisyo lwakwiiya Bbaibbele lwabo beni?\nIno mbuti mbotukonzya kubagwasya bapya kwiiya mbobakonzya kubandika abamukamwini ŋanda alimwi abantu bambi?\nNkaambo nzi ncociyandika kusolekesya kuyiisya baabo ibalangilwa kuyooba beembezi babutanga bwa Leza?\n1, 2. Nkaambo nzi ncotweelede kubayiisya bamwi kutegwa beelele kupegwa mikuli mumbunga?\nKUKAMBAUKA makani mabotu aa Bwami ngomulimo mupati Jesu ngwaakali kucita. Nokuba boobo, wakajana ciindi cakuyiisya bamwi kuba beembezi alimwi abamayi. (Mt. 10:5-7) Nokuba kuti Filipo wakajisi bubi mumulimo wabukambausi, cakutadooneka wakagwasya bana bakwe basimbi botatwe kuba bantu bacibwene mukukambaukila bamwi kasimpe kamu Magwalo. (Mil. 21:8, 9) Ino nkaambo nzi kuyiisya kuli boobo ncokuyandika kapati mazuba aano?\n2 Mweelwe wabantu ibatambula makani mabotu nyika yoonse mboizulwa, uyaabuyaambele. Bapya ibatanabbapatizyigwa beelede kumvwisya kaambo ncociyandika kapati kuba aciiyo cabo beni ca Bbaibbele. Alimwi beelede kuyiisyigwa kukambaukila bamwi makani mabotu akubayiisya kasimpe bantu aabo. Mumbungano zyesu, bakwesu beelede kukulwaizyigwa kubeleka canguzu kutegwa beelele kubeleka kabali bakutausi alimwi abaalu. Kwiinda mukupa “malailile mabotu,” Banakristo basimide balakonzya kugwasya bapya kutegwa bayaambele kumuuya.—Tus. 4:2.\nAMUBAGWASYE BAPYA KUJANA NGUZU ABUSONGO MU JWI LYA LEZA\n3, 4. (a) Ino mbuti Paulo mbwaakatondezya kuti kubala Magwalo kuliswaangene akuba basungu mumulimo wakukambauka? (b) Katutanakulwaizya basikwiiya besu kwiiya Bbaibbele lwabo beni, ino ncinzi swebo lwesu kutugama ncotweelede kuti katucita?\n3 Ino nkaambo nzi kwiiya Magwalo tobeni ncociyandika kapati? Bwiinguzi bulajanika mumajwi mwaapostolo Paulo ngaakalembela Banakristonyina baku Kolose. Wakalemba kuti: “Swebo tatuleki pe kumupailila akumulombela kuti muzuzyigwe luzyibo lwini-lwini lwamakanze aa [Leza] mubusongo boonse akumvwisya zintu zyakumuuya, kutegwa kamweenda mbwayanda Jehova akumukkomanisya cakumaninina, nomuzumanana kuzyala micelo mumilimo mibotu iili yoonse akuyungizya luzyibo lwini-lwini lwa Leza.” (Kol. 1:9, 10) Ikuba aluzyibo lwini-lwini luli boobo, kwakali kuyoogwasya Banakristo baku Kolose ‘kweenda mbwayanda Jehova akumukkomanisya cakumaninina.’ Eeci cakali kuyoobagwasya kuzumanana “kuzyala micelo mumilimo mibotu iili yoonse,” kwaambisya mumulimo wakukambauka makani mabotu. Kutegwa abeleke munzila yeelede, mukombi wa Jehova weelede kutobela bubambe busitikide bwaciiyo ca Bbaibbele. Tweelede kubagwasya basikwiiya Bbaibbele kukamvwisya kaambo aaka.\n4 Katutanabatondezya bamwi mbocigwasya ciiyo ca Bbaibbele cabo beni, swebo lwesu kutugama tweelede kwiibona mpindu iiliko yakucitila boobo. Mubwini, swebo lwesu tobeni tweelede kuba abubambe bubotu bwakwiiya Bbaibbele. Aboobo mulakonzya kulibuzya kuti: ‘Ikuti naa bamukamwini ŋanda baamba muzeezo wiimpene ancaamba Magwalo naa ikubuzya mibuzyo miyumu, sena ndilakonzya kupa bwiinguzi buyeeme aa Bbaibbele? Ciindi nondibala kujatikizya Jesu, Paulo, alimwi abamwi mbobakazumanana kuba basungu mumulimo wakukambauka, sena ndilazinzibala kuyeeya kujatikizya busungu bwabo mbobukonzya kundigwasya kubelekela Jehova cabusungu?’ Toonse tuyandika luzyibo alimwi alulayo kuzwa mu Jwi lya Leza. Ikuti naa twabaambila bamwi kujatikizya mbotwagwasyigwa abubambe bwaciiyo ca Bbaibbele cesu tobeni, tulakonzya kubakulwaizya kuti abalo bajane mpindu izili boobo kwiinda mukuba basikwiiya basungu ba Magwalo.\n5. Amupe muzeezo kujatikizya mbomukonzya kubagwasya bapya kuba abubambe busitikide bwaciiyo ca Bbaibbele cabo beni.\n5 Mulakonzya kubuzya kuti, ‘Ino inga ndamuyiisya buti sikwiiya wangu ikwiiya Bbaibbele lyoonse?’ Cakusaanguna mulakonzya kucita oobo kwiinda mukumutondezya mbwayelede kulibambila ciiyo ncomwiiya anguwe. Mulakonzya kumwaambila kuti kabala zibeela zyamakani aayungizyidwe mubbuku lya Ino Ncinzi Cini Bbaibbele Ncoliyiisya? alimwi akubala magwalo aatazubulwidwe. Amumugwasye kulibambila miswaangano kajisi makanze aakutola lubazu. Amumukulwaizya kubala Ngazi Yamulindizi alimwi a Sinsimuka! mpya iimwi aimwi. Ikuti naa LAIBBULALI YAA INTANETI ya Watchtower nkoili mumwaambo wakwe, inga mwamutondezya mbwakonzya kwiibelesya kwiingula mibuzyo yamu Bbaibbele. Akaambo kakumugwasya munzila eeyo, kulalangilwa kuti sikwiiya Bbaibbele wanu unoocikkomanina ciiyo cakwe mwini ca Jwi lya Leza.\n6. (a) Mbuti mbomukonzya kumugwasya sikwiiya wanu kuliyandisya Bbaibbele kuzwa ansi aamoyo? (b) Ino ncinzi sikwiiya Bbaibbele ncalangilwa kucita ikuti waayandisya Magwalo kuzwa ansi aamoyo?\n6 Mubwini, tatweelede kusinikizya muntu uuli woonse kubala alimwi akwiiya Bbaibbele. Muciindi caboobo, atubelesye zibelesyo nzyotupedwe mumbunga ya Jehova kutegwa tubagwasye mbotwiiya limwi kuti bazumanane kuliyandisya Bbaibbele. Mukuya kwaciindi, sikwiiya uubikkila maano kapati ulakonzya kulimvwa mbwaakalimvwa sintembauzyo iwakaimba kuti: “Cilandibotela kuswena kuli Leza. Ndasala Mwami Singuzuzyoonse Jehova kuba mayubilo aangu.” (Int. 73:28) Muuya wa Jehova uyoomugwasya sikwiiya Bbaibbele ooyo imunkutwe alimwi uulumba.\nAMUBAYIISYE BAPYA KUKAMBAUKA AKUYIISYA\n7. Ino mbuti Jesu mbwaakabayiisya basikwaambilizya makani mabotu? (Amubone cifwanikiso icili kumatalikilo aacibalo.)\n7 Mulugwalo lwa Matayo caandaano 10, tujana malailile Jesu ngaakapa baapostolo bakwe ibali 12. Muciindi cakwaambaamba buyo, wakapa twaambo tugaminide.  Baapostolo bakaswiilila ciindi Jesu naakali kubayiisya mbobakonzya kukambauka munzila iigwasya. Mpoonya nkamu eeyi yakaunka mubukambausi. Mbwaanga bakazibona nzila nzyaakali kubelesya Jesu, kalitanalampa abalo bakaba bamayi bacibwene ibakali kuyiisya kasimpe kamu Magwalo. (Mt. 11:1) Andiswe tulakonzya kubayiisya basikwiiya Bbaibbele besu kuba basikumwaya bamakani mabotu ibayiisya munzila iigwasya. Lino atulange-lange nzila zyobilo nzyotukonzya kubelesya kutegwa tubagwasye.\n8, 9. (a) Ino mbuti Jesu mbwaakali kubasikila bantu mumulimo wakukambauka? (b) Ino mbuti mbotukonzya kubagwasya basikumwaya bapya kubandika abantu mbubwenya Jesu mbwaakali kucita?\n8 Amubandike abantu. Kanji-kanji Jesu wakali kubandika abantu kujatikizya Bwami. Mucikozyanyo, wakajisi mubandi mubotu ciindi naakaambaula amukaintu amugoti wa Jakobo iwakali afwaafwi amunzi wa Sukari. (Joh. 4:5-30) Alimwi wakabandika a Matayo Levi, simutelo. Mabbuku aa Makani Mabotu aamba buyo makani masyoonto kujatikizya mubandi ooyo, pele Matayo wakakuzumina kutamba kwa Jesu kwakuti abe sikumutobela. Matayo alimwi abamwi bakamuswiilila Jesu kwaciindi cilamfwu naakali kwaambaula ciindi capobwe ilyakacitilwa muŋanda ya Matayo.—Mt. 9:9; Lk. 5:27-39.\n9 Aciindi cimwi, Jesu wakabandika a Natanayeli munzila mbotu, nokuba kuti tanaakali kubabona munzila yeelede bantu ibakali kuzwa ku Nazareta. Nokuba boobo, Natanayeli wakagwasyigwa kucinca mbwaakali kuyeeya. Wakasala kwiiya zinji kujatikizya makani ngaakali kuyiisya Jesu, imwaalumi iwakali kuzwa ku Nazareta. (Joh. 1:46-51) Aboobo tulijisi twaambo tubotu ncotweelede kuyiisya basikumwaya bapya kubandika abantu munzila iili kabotu alimwi cakulikwaya.  Aabo mbotugwasya munzila eeyi banookkomana kubona bantu ibabombe myoyo mbobatambula makani mabotu akaambo kakubabikkila maano alimwi akubelesya majwi mabotu.\n10-12. (a) Ino mbuti Jesu mbwaakagwasya baabo ibakali kutondezya luyandisisyo mumakani mabotu? (b) Mbuti mbotukonzya kubagwasya basikumwaya bapya kutegwa bayaambele muluzyibo kabali bamayi bakasimpe kamu Bbaibbele?\n10 Amubabikkile maano bantu. Jesu wakajisi buyo ciindi cisyoonto cakubeleka mulimo wakwe. Nokuba boobo, wakajana ciindi cakubandika abantu ibakali kutondezya luyandisisyo mumakani mabotu. Mucikozyanyo, Jesu wakayiisya nkamu yabantu ciindi naakali mubwato. Aciindi eeco, camaleele wakapa kuti Petro ajate nswi zinji mpoonya wakamwaambila kuti: “Kuzwa lino unoozuba bantu baumi.” Ino majwi aa Jesu alimwi amilimo yakwe zyakabajatikizya buti bamwi? Petro abaabo mbaakali limwi, “bakatola mato aabo kucito akusiya zyoonse akumutobela [Jesu].”—Lk. 5:1-11.\n11 Nikodemo, iwakali cibeela ca Nkuta Mpati Yaba Juda, wakakkomana azintu nzyaakali kuyiisya Jesu. Wakali kuyanda kwiiya zinji pele wakali kuyoowa bantu ncobakali kukonzya kwaamba ikuti bamubona kabandika a Jesu aabuleya. Jesu wakali muntu uunyoneka alimwi wakalilyaabide kubelesya ciindi cakwe kugwasya bamwi; wakaswaangana a Nikodemo masiku—bantu kabatababwene. (Joh. 3:1, 2) Ino nciiyo nzi ncotukonzya kwiiya kuzibalo eezyi? Mwana wa Leza wakali kujana ciindi cakuyumya lusyomo lwabamwi. Sena andiswe tatweelede kuba basungu kucita nyendo zyakupilukila alimwi akusololela ziiyo zya Bbaibbele kubantu ibajisi luyandisisyo?\n12 Basikumwaya bapya balalangilwa kuyaambele muluzyibo kabali bamayi bakasimpe kamu Bbaibbele ikuti naa katubeleka ambabo mumulimo wamumuunda. Tulakonzya kubagwasya kuti kabababikkila maano nobaba baabo ibatondezya luyandisisyo noluceya. Tulakonzya kubatamba basikumwaya bapya kuti tubeleke limwi ciindi notucita nyendo zyakupilukila alimwi anotusololela ziiyo zya Bbaibbele zyaaŋanda. Kwiinda mukubayiisya akubakulwaizya munzila eeyi, cakutadooneka basikumwaya ibatanasima balakonzya kwiiya kubabikkila maano bamwi alimwi akusololela ziiyo zya Bbaibbele zibagame. Alimwi bayakwiiya kutafwambaana kutyompwa pele kuba bantu bakkazika moyo alimwi ibazumanana mumulimo.—Gal. 5:22; amubone kabbokesi kakuti “Kuzumanana Kulayandika Kapati.”\nAMUBAYIISYE BAPYA KUGWASYA BASYOMINYINA\n13, 14. (a) Ino inga mwaamba nzi kujatikizya zikozyanyo zyamu Bbaibbele zyabaabo ibakali kulyaaba kapati kugwasya bamwi? (b) Ino muunzila nzi motukonzya kuyiisya basikumwaya bapya alimwi abana basyoonto ikutondezya kuti balababikkila maano basyominyina?\n13 Zibalo zyamu Bbaibbele zitondezya coolwe ncotujisi icakutondezya “luyando lwabunyina” alimwi akugwasyanya. (Amubale 1 Petro 1:22; Luka 22:24-27.) Mwana wa Leza wakapa zintu zyoonse, kubikkilizya abuumi bwakwe ikugwasya bamwi. (Mt. 20:28) Dorika “wakali kucitila bamwi milimo mibotu minji alimwi akupa zipego zyaluse.” (Mil. 9:36, 39) Mariya, imucizyi waku Roma, ‘wakabeleka canguzu’ kugwasya baabo ibakali mumbungano. (Rom. 16:6) Ino mbuti mbotukonzya kugwasya bapya kubona mbociyandika kugwasya basyominyina?\nAmubayiisye bapya kutondezya luyando kubasyominyina (Amubone muncali 13 a 14)\n14 Bakamboni basimide balakonzya kubatamba bapya kuti baunke limwi kuyoobona baciswa alimwi abaabo ibacembeede. Ikuti kaceelela, bazyali balakonzya kuunka abana babo ciindi nobaunka kuyooswaya bantu ibali boobo. Baalu balakonzya kubelekela antoomwe abamwi kubona kuti bacembeede balijisi zyakulya zyeelede akuti maanda aabo ali kabotu. Kwiinda mukucita boobo, bana basyoonto alimwi abapya mukasimpe balakonzya kwiiya kutondezya luzyalo kubantu bamwi. Ciindi naakali kukambauka, mwaalu umwi wakali kuleya kwakaindi kasyoonto kutegwa ababone Bakamboninyina ibakali kukkala mucilawo cakwe. Mukwesu umwi uucili mwana mwana kanji-kanji iwakali kubeleka amwaalu ooyu wakaiya kuti boonse ibali mumbungano beelede kulimvwa kuti balabikkilwa maano.—Rom. 12:10.\n15. Ino nkaambo nzi ncociyandika kapati kuti baalu kababikkila maano kubona mbobayaambele bamaalumi mumbungano?\n15 Mbwaanga Jehova ubelesya bamaalumi kuyiisya mumbungano, cilayandika kapati kuti bakwesu baiye kuba baambi ibacibwene. Nobaalu, sena inga mwamuswiilila mukutausi ciindi nalibambila makani aakwe? Kwiinda mukumugwasya, inga wacikonzya kuba mwiiyi wa Jwi lya Leza uucibwene.—Neh. 8:8. \n16, 17. (a) Ino mbuti mwaapostolo Paulo mbwaakamubikkila maano Timoteyo kutegwa ayaambele kumuuya? (b) Mbuti baalu mbobakonzya kubayiisya kabotu aabo kumbele ibayooba beembezi mumbungano?\n16 Kuyandika beembezi banji mumbungano ya Bunakristo, alimwi aabo ibayoobeleka mulimo ooyu kumbele beelede kuzumanana kuyiisyigwa. Paulo wakatondezya kuyiisya ooko mbokweelede kucitwa ciindi naakaambila Timoteyo kuti: “Yebo mwanaangu, kozumanana kujana nguzu muluzyalo lwa Leza luli muli Kristo Jesu; alimwi izintu nzyookamvwa kulindime izyakasinizyigwa abakamboni banji, zintu eezyi kozibikka mumaanza aabantu basyomeka, kutegwa abalo beelele ncobeni ikuyiisya bamwi.” (2Tim. 2:1, 2) Timoteyo wakaiya kwiinda mukubelekela antoomwe amwaapostolo, ooyo iwakali mwaalu. Mpoonya Timoteyo wakazitobela mumulimo wakwe alimwi amumbazu zimwi zyamulimo uusetekene nzila nzyaakali kubelesya Paulo.—2Tim. 3:10-12.\n17 Paulo wakali kujana ciindi cakuyiisya Timoteyo. Wakali kweenda amukubusi ooyu. (Mil. 16:1-5) Baalu balakonzya kwiiya cikozyanyo ca Paulo kwiinda mukuunka antoomwe abakutausi ibeelela munyendo zyabweembezi ikuti kaceelela kucita oobo. Ciindi baalu nobacita boobo, bapa coolwe kubakwesu ibali boobo kutegwa balibonene baalu mbobayiisya, mbobatondezya lusyomo, mbobakkazika moyo, alimwi ambobatondezya luyando ndobeelede kuba andulo balangizi Banakristo. Nzila eeyi igwasya kuyiisya baabo kumbele ibayooba beembezi ‘babutanga bwa Leza.’—1Pet. 5:2.\nNCOCIYANDIKA KAPATI KUYIISYA BAMWI\n18. Nkaambo nzi kuyiisya bamwi mumulimo wa Jehova ncokuyandika kapati?\n18 Kuyiisya bamwi kulayandika kapati akaambo kamulimo uuyaabukomena alimwi azyoolwe ziyaabuvwula izyakubelekela Jehova. Nzila zyakuyiisya nzyaakapa Jesu alimwi a Paulo zicibeleka noliba lino. Jehova uyanda kuti babelesi bakwe bamazuba aano bayiisyigwe kabotu kubeleka milimo yabo yakumuuya. Leza watupa coolwe cakugwasya baabo ibatanaba aluzyibo lunji kuti baiye mbobakonzya kubeleka milimo iiyandika mumbungano. Mbwaanga zintu ziyaabwiindila kubija munyika akuti zyoolwe zyakukambauka ziyaabuvwula, ikuyiisya ooko kulayandika kapati alimwi kulibindide kapati.\n19. Ino nkaambo nzi ncotweelede kusinizya kuti kusoleka kwesu kwakuyiisya bamwi mumulimo wa Jehova kuyoozwidilila?\n19 Bwini mbwakuti, kuyiisya bantu kutola ciindi alimwi kuyanda kubeleka canguzu. Pele Jehova a Mwanaakwe ngwayandisya banootugwasya alimwi akutupa busongo kutegwa tucikonzya kuyiisya bamwi. Tuyookkomana kubona kuti aabo mbotugwasya balazumanana ‘kubeleka canguzu akulitakata.’ (1Tim. 4:10) Andiswe lwesu kutugama atuzumanane kuyaambele kumuuya notubelekela Jehova mulimo uusetekene.\n^  (muncali 7) Ntootu twaambo tumwi ntwaakaamba Jesu: (1) Amukambauke mulumbe weelede. (2) Amukkutile azintu Leza nzyapa. (3) Mutanookazyanyi abamukamwini ŋanda. (4) Amusyome Leza ikuti bamwi bamukazya. (5) Mutayoowi pe.\n^  (muncali 9) Ibbuku lya Amugwasyigwe Alwiiyo Lujanwa mu Cikolo Camulimo Weendelezyegwa a Leza, mapeeji 62-64, lilijisi nzila zibotu zikonzya kutugwasya mbotukonzya kubandika kabotu abantu mumulimo wamumuunda.\n^  (muncali 15) Ibbuku lya Amugwasyigwe Alwiiyo Lujanwa mu Cikolo Camulimo Weendelezyegwa a Leza, mapeeji 52-61, lilapandulula bube buyandika kutegwa tube baambi bakubuleya ibacibwene.\nKuzumanana Kulayandika Kapati\nCiindi nobakambauka mulumbe wa Bwami, basikumwaya bapya beelede kuzyiba kuti zimwi ziindi kuzumanana kulayandika kapati. Mukwesu umwi ku Ghana wakaabila mabbuku kumulombwana umwi ooyo mukuya kwaciindi iwakatalika kumuyuba kwansondo zili mbozibede. Kwiinda mukuzumanana kupilukila, Kamboni ooyo wakamujana mulombwana ooyu, pele wakasoleka kuutyokezya mubandi. Ciindi mukwesu naakamulomba kuti amutondezye mbocicitwa ciiyo ca Bbaibbele, mulombwana ooyu wakazumina. Kuzwa waawo, wakacileka kubayuba Bakamboni ba Jehova. Nokwakainda myezi iili mbwiibede, mulombwana ooyu wakabbapatizyigwa amuswaangano wabbazu.\nMAKANI AABUUMI Mbondakajana Lukkomano Kwiinda Mukupa\nCikwati—Mbocakatalika Alimwi Amakanze Aancico\nNcobeelede Kucita Banakristo Kutegwa Cikwati Cabo Cizwidilile\nAmuyandaule Cintu Ciinda Kubota Kwiinda Ngolida\nSena Mulibwene Mbociyandika Kuyaambele Kumuuya?\nMAKANI EESU AAKAINDI “Ndili Mukuzyala Micelo Iipa Kuti Jehova Atembaulwe”\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA August 2016\nNGAZI YAMULINDIZI—YAKWIIYA August 2016


Jesu Kristo Ngwani? | Makani Mabotu\n1. Buumi bwaJesu bwakatalika biyeni?\nMbobuli bube bwakapa kuti bantu kabatayowi kwambulaa Jesu?—MATAYO 11:29; MARKO 10:13-16.\nKusiyana abantu boonse, Jesu wakapona kujulu mbuli cilenge camuuya katanazyalwa munyika. (Johane 8:23) Wakaba cilenge citaanzi caLeza, alimwi wakagwasya mukulenga zimwi zyoonse. Akaambo kakuti nguwe wakalengwa aJehova mwini, nkikaako ncayeelede kwiitwa kuti Mwanaa Leza “uuzyalwa alike.” (Johane 1:14) Jesu wakali Sikwaambulila Leza nkikaako wiitwa kuti ndi“Jwi.”—Bala Tusimpi 8:22, 23, 30; baKolose 1:15, 16.\n2. Nkamboonzi Jesu ncakaza munyika?\nLeza wakatuma Mwana wakwe munyika kwiinda mukucinca buumi bwakwe bwakujulu akububika muda lyamusimbi nakalindu Mariya wakali muJuda. Nkikaako Jesu tiiwakalaa wiisi uli muntu munyika. (Luka 1:30-35) Jesu wakaza munyika (1) kuzoyiisya kasimpe atalaa Leza, (2) kutubikila cikonzyanyo mbotukonzya kucita kuyanda kwaLeza nikuba kuti katuli mubulemu, alimwi, (3) akupa buumi bwakwe bumaninide kacili “cinunuzyo.”—Bala Matayo 20:28.\n3. Nkamboonzi ncituyanda cinunuzyo?\nCinunuzyo nimbadalo igwisigwa kuti muntu aangununwe kuzwa mulufu. (Kulonga 21:29, 30) Tensi zyakali mumakanze aLeza akumatalikilo kuti bantu kabafwa akucembala. Eezyo tuzizi biyeni? Leza wakabuzya muntu wakutalika Adamu kuti wakali kuyoofwa aawo naacita ncaambwa aBbaibbele kuti “cibi.” Nkikaako nikuli Adamu taakacita cibi nikuli tafwide pe (Matalikilo 2:16, 17; 5:5) Kweendelana Bbaibbele, lufu ‘lwakanjila’ mubantu kwiinda muli Adamu. Nkikaako Adamu wakiinzya cibi eeco ciyeeta lufu kubantu. Akaambo kakuti twakakona lufu kuzwa kuli Adamu, eelyo tulaciyanda cinunuzyo.—Bala baRoma 5:12; 6:23.\nNgwani wakali kuyookonzya kutunununa kulufu? Ikuti twafwa tunoli twabbadalila zibi zyesu luzutu. Takukwe muntu utamaninide unga wakonzya kubbadala zibi zyabamwi.—Bala Intembauzyo 49:7-9.\n4. Jesu wakafwidaanzi?\nJesu wakalisiyene andiswe, nkaambo wakalimaninide. Tiiwakacita cibi niciba comwe, nkikaako tiikwakalikuyandika kuti afwide zibi zyakwe. Nikuba boobo, Jesu wakafwida zibi zyabamwi. Leza wakatondezya bantu luyando lwakwe lupati akutuma Mwanaakwe kuti azootufwide. Jesu alakwe wakatondezya luyando kulindiswe kwiinda mukuswiilila Wisi akufwida zibi zyesu.—Bala Johane 3:16; baRoma 5:18, 19.\nYeebela kavidiyo kategwa Jesu Wakafwidaanzi?\n5. Jesu ulokucitaanzi lino?\nNakalaa nyika, Jesu wakaponya bakalikuciswa, wakabusya bakafwide, alimwi wakanununa aabo bakalimumacise mapati. Awo wakatondezya nzyatakacitile bantu boonse baswiilila mubuumi bwakunembo. (Matayo 15:30, 31; Johane 5:28) Awo Jesu nakafwa, Leza wakamubusya kalicilenge camuuya. (1 Petro 3:18) Mpawo wakakkala kujanza lyalulyo lwaLeza kalindila kusikila aawo Leza nakamupa nguzu zyakulela nyika yoonse mbuli Mwami. (baHebrayo 10:12, 13) Lino Jesu ulikutonga kujulu kali Mwami, alimwi basikumutobela balikwaambilizya aayo makani mabotu munyika yoonse.—Bala Daniele 7:13, 14; Matayo 24:14.\nLino-lino, Jesu uyoobelesya nguzu zyakwe kali Mwami kumanisya mapenzi oonse alimwi abaabo baweetelezya. Boonse batondezya lusyomo kuli Jesu kwiinda mukumuswiilila, bayoobotelwaa buumi muparadaiso aanyika.—Bala Intembauzyo 37:9-11.\nChinunuzyo niinzi? Kujana cakugwasya biyeni?


1 Ndime Juda, muzike wa Jesu Kilisito pele imunyina Jakobo, nendilembela baabo bakaitwa ibayandwa a Leza Taata alimwi ibabambilidwe Jesu Kilisito kuti: 2 Amuyungizyilwe luse, luumuno alimwi aluyando. 3 Nobayandwa, nokuba kuti ndakali kusoleka kusikila mpondigolela kuti ndimulembele makani aalufwutuko ndotujisi toonse, ndakabona kuti ndeelede kumulembela makani aakumukulwaizya kuti muyume kulwanina lusyomo ilwakapegwa ciindi comwe buyo kubasalali. 4 Ndacita boobo nkaambo kuli bantu bamwi ibali kunjila akati kanu cakusobelela, aabo kuzwa kaindi ibasalidwe a Magwalo kuti babe alubeta oolu—ibantu basampaula Leza, ibasandula luzyalo lwa Leza kuba cilitamizyo cakuba abukkale busesemya, alimwi batasyomeki kuli yooyo Mukamwini alimwi Mwami wesu uuli alikke, Jesu Kilisito. 5 Nokuba kuti mulizizyi kabotu zyintu zyoonse eezyi, ndiyanda kumuyeezya kuti Jehova wakabafwutula bantu bamwi kuzwa munyika ya Egepita, pele kumbele wakabanyonyoona aabo ibatakali kutondezya lusyomo. 6 Alimwi ibangelo batakazumanana mubusena bwabo bwakusaanguna pele ibakasiya busena bwabo bwakukkala bubeelede ulibayobwede kabaangidwe nketani lyoonse mumudima uusiya mbi kusikila nobayoobetekwa mubuzuba bupati. 7 Mbubonya buyo, Sodoma a Gomola alimwi aminzi yakali munsi-munsi, ayalo yakacita bwaamu butaambiki akutobela zisusi zyanyama zitondwa. Eeyi ibikkidwe kumbele lyesu kuti cibe cikozyanyo cakutucenjezya kwiinda mukwiibeteka akwiipa cisubulo camulilo uutamani. 8 Nokuba boobo, bantu aaba abalo mbaasikulota, basofwaazya mubili, banyansya beendelezi alimwi basampaula baabo balemekwa. 9 Pele Mikayeli silutwe wabangelo naakaimpana a Diabolosi alimwi naakali kukazyanya anguwe kujatikizya mubili wa Musa, kunyina naakasola kumubeteka cakumusampaula pe, pele wakati: “Jehova akukalalile.” 10 Nokuba boobo, bantu aaba basampaula zyintu zyoonse nzyobatamvwisyi ncobeni. Alimwi zyintu zyoonse nzyobamvwisya kweelana aluzyibo ndobakalengwa andulo mbubonya mbuli banyama batayeeyi, nzyobazumanana kulisofwaazya anzizyo. 11 Maawe kuli mbabo, nkaambo batobela nzila ya Kaini, alimwi babalikila munzila iilubide ya Balamu kutegwa bajane bulumbu, alimwi banyonyooka muŋambawido yabuzangi ya Kola! 12 Aaba bantu mabwe aatalibonyi mumaanzi mumapobwe aanu aaluyando ciindi nobalya andinywe, mbeembezi balisanina beni cakutayoowa; makumbi aatakwe maanzi aapepululwa amuwo ooku akooku; masamu aatazyede micelo kuciindi cangawo,* aafwide ziindi zyobilo, aazyulidwe; 13 mayuwe aamulwizi aayoosya aagusya ccovwu lyawo lyazyintu zyuusya nsoni; ninyenyeezi zitakwe nzila ini-ini moziinda, iziyobwedwe mudima uusiya mbi mane kukabe kutamani. 14 Inzya, Enoki, imuntu waciloba mumulongo kuzwa kuli Adamu awalo wakasinsima kujatikizya mbabo, naakati: “Amubone! Jehova wakaboola amakumi-makumi aazyuulu zyabangelo bakwe basalala, 15 kuti abeteke bantu boonse, akubazula boonse basampaula Leza mumicito yabo iisampaula Leza njobakacita munzila iisampaula Leza, alimwi akujatikizya zyintu zyoonse ziyumya mate nzyobakali kumwaamba basizibi basampaula Leza.” 16 Aaba bantu mbaasikuŋuŋuna, lyoonse balatongooka kujatikizya bukkale bwabo, batobela zisusi zyabo beni, alimwi milomo yabo yaamba majwi aakulidunda, kulubazu lumwi balumbaizya bantu kutegwa baligwasye lwabo beni. 17 Pele nywebo nobayandwa, amuyeeye majwi aakaambwa musyule abatumwa ba Mwami wesu Jesu Kilisito, 18 mbobakali kumwaambila kuti: “Kuciindi camamanino kuyooba basikasampusampu, ibayootobela zisusi zyabo beni kutegwa bacite zyintu zisampaula Leza.” 19 Aaba mbabantu baandaanya bamwi, ibajisi zilengwa zyabunyama, ibatabikkili maano kuzyintu zyakumuuya.* 20 Pele nywebo, nobayandwa, amuliyake nobeni antalisyo yalusyomo lwanu lusalalisya alimwi kamupaila amuuya uusalala 21 ikutegwa muzumanane kukkala muluyando lwa Leza, eelyo nomulindila luse lwa Mwami wesu Jesu Kilisito ilusololela kubuumi butamani. 22 Kunze lyaboobo, amuzumanane kubafwida luse aabo bamwi ibadooneka; 23 amubafwutule kwiinda mukubakwempa kuzwa mumulilo. Pele amuzumanane kubafwida luse bamwi, kamucita boobo cakuyoowa, kumwi kamusulaika nociba cisani cabisyigwa amubili wanyama. 24 Lino kuli yooyo uukonzya kumukwabilila kutegwa mutalebwi alimwi akumupa kwiima nji cakukondwa kapati kamutakwe kampenda kumbele lyabulemu bwakwe, 25 kuli Leza omwe buyo Mufwutuli wesu kwiinda muli Jesu Kilisito Mwami wesu, akube bulemu, bupati, nguzu alimwi abweendelezi kuzwa lili alili asunu alimwi alyoonse mane kukabe kutamani. Ameni.\n^ Mu Chigiliki, “kumamanino aaciindi (citegwa) lituba maila.”\n^ Mu Chigiliki, “ibatajisi muuya.”


Niinzi Chindikachizya Kubbabbatizigwa? | Ngaziyakulinda Yakwiiya\nNgaziyakulinda—Yakwiiya | March 2019\nBALA MU Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Cuban Sign Language Czech Czech Sign Language Dakota Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nNiinzi Chindikachizya Kubbabbatizigwa?\n‘Bakaselukila mumaanzi boonse bobile, Filipi amuzibe, wamubbabbatizya.’—INC. 8:38.\nLWIIMBO 52 Kulyaaba kwa Bunakristo\n1. Adamu aEva bakasweekelwaanzi alubo zyakeeta mpinduunzi?\nUBONAANGA ngwani weelede kutubikkila milawu iili atala akusala chibotu achibi? Chiindi Adamu aEva nibakalya muchelo wamunsamu wakuziba chibotu achibi, bakatondeezya kuti tabamusyomi pe Jehova amilawu yakwe. Bakasala kulibikkila milawu yabo iili atala achibotu achibi. (Matl. 3:22) Pesi yeeya nzibakasweekelwa. Bakasweekelwa bweenzinyina aJehova. Bakasweekelwa chilongezyo chakupona kukabe kutamani alubo bakatabukizya bana babo chibi alufu. (Rom. 5:12) Kusala kwaAdamu aEva kwakeeta mapenzi.\nNaakatambula Jesu, mu-Itiyopiya muzibe wakayanda kubbabbatizigwa mpawaawo (Langa fuka 2-3)\n2-3. (a) Mu-Itiyopiya muzibe wakachitaanzi chiindi Filipi naakamukambawukila? (b) Nziizili zilongezyo nzitujana akaambo kakubbabbatizigwa alubo njiili mibuzyo njitutalange-lange?\n2 Bona kusiyana kuliwo kunzila Adamu aEva njibakachitaayo amu-Itiyopiya muzibe mbaakachita chiindi Filipi naakamukambawukila. Mu-Itiyopiya wakazilumba nzyaakachitilwa aJehova aJesu zyakuti chakufwambaana, wakabbabbatizigwa. (Inc. 8:34-38) Nitulipeda kuli Leza akubbabbatizigwa mbuuli zyakachitwa amu-Itiyopiya, tutondeezya kuti tulamusyoma Jehova amilawu yakwe. Tutondeezya kuti tulazilumba nzitwakachitilwa aJehova aJesu. Alubo, tutondeezya kuti tulamusyoma Jehova akubona kuti nguwe weelede kutubikkila milawu iili atala achibotu achibi.\n3 Yeeya zilongezyo nzitujana akaambo kakukomba Jehova! Chimwi chilongezyo nchakuti, Jehova uyootupa zyoonse Adamu aEva nzibakasweekelwa, kuswaanizya kupona kukabe kutamani. Jehova ulatulekelela zibi zyesu akupa kuti moyo wesu utatupi mulandu nkaambo tuli alusyomo muli Jesu Kristu. (Mt. 20:28; Inc. 10:43) Alubo tuba aakati kampuli yaJehova iili abantu bamukomba kabali abulangilizi bubotu bwabuumi bwakunembo. (Joh. 10:14-16; Rom. 8:20, 21) Nikuba kuti tulangilila kujana zilongezyo eezyo, bamwi bakayiya atala aJehova, balalengwaana kutobelezya chikozyano chamu-Itiyopiya muzibe. Niinzi chibakachizya kubbabbatizigwa? Alubo kujana babuzunda biyeni buyumu-yumu oobo?\nBUYUMU-YUMU BUKACHIZYA BAMWI KUTI BABBABBATIZIGWE\nBuyumu-yumu bamwi mbubaswaana kabatanabbabbatizigwa\nKutalisyoma (Langa fuka 4-5) *\n4-5. Mbuubuli buyumu-yumu mbwaakalaabo Avery aHannah?\n4 Kutalisyoma. Bazyali baAvery, Mbaakamboni baJehova. Wisi uyizulwida kabotu mpuli yakwe alubo mwaalu uuyiisya kabotu. Nikuba boobo, Avery taakali kuyanda pe kubbabbatizigwa. Nkamboonzi? Wakati: “Ndakali kuyeeya kuti tandizookonzyi pe kuba mbuuli Ndeende.” Alubo Avery wakali kubonaanga tazookonzyi pe kuchita milimu njaakali kuyoopegwa kunembo. Wakayungizya kuti: “Ndakali kukataazikana kuti ndizookonzya na kukomba aakati bantu, kupa nkani naakuti kuchitisya muswaangano wamulimu wakukambawuka.”\n5 Musimbi uutegwa Hannah, uuli aminyaka iili 18, wakali apenzi lyakutalisyoma. Wakakomezegwa abazyali bakomba Jehova. Nikuba boobo, taakalikwe choonzyo pe kuti uzookonzya kupona kweendelana amilawu yaJehova. Nkamboonzi? Nkaambo Hannah taakali kulisyoma pe. Zimwi ziindi wakali kukataazikana zyakuti wakali kulichisa achaali pesi kuchita oobo kwakali kupa kuti penzi lyakwe likomene. Wakati: “Taakwe muntu ngundakabuzya, nikuba bazyali bangu alubo ndakali kuyeeya kuti Jehova tazooyandi pe kuti ndimukombe akaambo kazintu nzindakali kuchita.”\nKweenwa aabeenzumaMbukonzya kubuzunda buyumu-yumu oobu (Langa fuka 6) *\n6. Niinzi chakali kukachizya Vanessa kuti abbabbatizigwe?\n6 Kweenwa aabeenzuma. Musimbi uutegwa Vanessa ulaaminyaka iili 22, wakati: “Ndakali aamweenzuma ngundakamvwananaawe kwaminyaka iiyanda kusika ku10.” Pesi mweenzinyina waVanessa taakali kumusungwaazya pe kuti abbabbatizigwe. Eezi zyakamuchisa Vanessa alubo wakati: “Kulandiyumina kujana beenzuma alubo ndakali kukataazikana kuti tandizoomujani lubo pe umwi mweenzuma, kuti ndaleka kumvwananaawe.”\nKuyoowa kuzoobisya (Langa fuka 7) *\n7. Makayla wakali kuyoowaanzi alubo nkamboonzi?\n7 Kuyoowa kuzoobisya. Musimbi uutegwa Makayla wakali aminyaka iili 5, chiindi munyandumaakwe naakagwisigwa mumbungano. Naakali kuyabukomena, wakali kubona mbubakali kulimvwa bazyali bakwe akaambo kazintu zyakachitwa amunyaandumaakwe. Makayla wakati: “Ndakali kuyoowa kuti, kuti ndabbabbatizigwa mpawo ndazoobisya, ndizoogwisigwa mumbungano mpawo bazyali bangu bazoochisigwa moyo loko.”\nKuyoowa kukazigwa (Langa fuka 8) *\n8. Mulombe uutegwa Miles wakali kuyoowaanzi?\n8 Kuyoowa kukazigwa. Wisi aMiles amukayintu wakazookwatana awisi, mbakombi baJehova pesi banyina teeKamboni pe. Miles wakati: “Ndakakkala abaama kwaminyaka iili 18 pesi ndakali kuyoowa kubabuzya kuti ndiyanda kubbabbatizigwa. Ndakali kubona mbubakali kuchita chiindi Ndeende naakaba Kamboni. Ndakali kuyoowa kuti bazoondipenzya.”\nKUJANA WABUZUNDA BIYENI BUYUMU-YUMU MBUSWAANA?\n9. Niinzi chiyoochitika kuti wayiya atala aJehova mbali aluyando amoyo mulamfu?\n9 Adamu aEva bakasala kutakomba Jehova nkaambo teebakali kumuyanda amoyo woonse. Nikuba boobo, Jehova wakabalekela kuti bapone kusikila nibakaba abana akuti balibikkile milawu iili atala akukomezya bana babo. Mpindu zyakaba akaambo kakusala kuteendelezegwa aaJehova kwakachitwa aAdamu aEva, zyakatondeezya antanganana kuti bakasala chabufuba-fuba. Mwanaabo mutaanzi, wakajaya mwanikaakwe wakatalikwe mulandu alubo mukuya kwachiindi kulwana akuliyanda zyakavula mubantu. (Matl. 4:8; 6:11-13) Nikuba boobo, Jehova wakali aanzila yakukwabilila bana baAdamu aEva boonse bakali kuyanda kumukomba. (Joh. 6:38-40, 57, 58) Kwiiya atala aJehova mbali aluyando amoyo mulamfu, kuyoopa kuti kumuyanda kukomene. Tukoosala mbuuli Adamu aEva pesi uyoosala kulipeda kuli Jehova.\n(Langa fuka 9-10) *\n10. Nkamboonzi kuyeeyesesya majwi aali muli Intembauzyo 19:7, nikukonzya kukugwasya kuti ukombe Jehova?\n10 Yinkilila kunembo kwiiya atala aJehova. Kwiinkilila kunembo kwiiya atala aJehova kuyoopa kuti usyome kuti uyoozwidilila kumukomba. Avery waambwa kumatalikilo wakati: “Ndakazunda kutalisyoma kwiinda mukubala akuyeeyesesya atala achisyomezyo chijanika muli Intembauzyo 19:7.” (Bala.) Avery naakabona Jehova mbaakali kuzuzikizya chisyomezyo eecho kulinguwe, zyakapa kuti amuyande. Luyando talutugwasyi kuti tutayoowi luzutu pesi lutugwasya kulangilila kuli Jehova akuchita nzyayanda. Hannah, waambwa kumatalikilo wakati: “Kubala Bbayibbele kandili andilikke akuyeeyesesya, kwakandigwasya kubona kuti chiindi nindilichisa achaali, ngandilikuchisa Jehova.” (1 Pet. 5:7) Hannah wakaba ‘sikuchita Jwi lyaLeza.’ (Jak. 1:22) Zyakeeta mpinduunzi? Wakati: “Kubona mbundakagwasigwa akaambo kakuswiilila Jehova, kwakapa kuti kumuyanda kukomene. Lino ndili achoonzyo chakuti Jehova unoolaandime chiindi nindiyanda kuti andigwasye.” Hannah wakalizunda penzi lyakulichisa achaali. Wakalipeda kuli Jehova mpawo wakazoobbabbatizigwa.\n(Langa fuka 11) *\n11. Vanessa wakachitaanzi kuti abe abeenzinyina bali kabotu alubo twiyaanzi kulinguwe?\n11 Sala beenzinyokwe chabusongo. Vanessa waambwa kumatalikilo, wakazoobona kuti mweenzinyina wakali kupa kuti atakombi Jehova. Wakaleka kumvwananaawe. Mpawo wakachita zyiingi. Wakayanduula beenzinyina bapya mumbungano. Wakati chikozyano chaNowa ampuli yakwe chakamugwasya loko. Wakayungizya kuti: “Bakali kukkala aabantu batamuyandi pe Jehova pesi Nowa ampuli yakwe bakali kumvwanana.” Naakabbabbatizigwa, Vanessa wakasaanguna kupayona. Lino waamba kuti: “Kuchita oobo kundigwasya kuti ndibe abeenzuma bali kabotu, mumbungano yesu amuli zimwi mbungano.” Anduwe ulakonzya kuba abeenzinyokwe kuti wabeleka changuzu kuchita mulimu Jehova ngwatupede.—Mt. 24:14.\n(Langa fuka 12-15) *\n12. Nkuukuli kuyoowa Adamu aEva nkubakatalikwaako alubo niinzi zyakachitika?\n12 Belekela kuba akuyoowa kuli kabotu. Kumwi kuyoowa kuli kabotu. Muchikozyano, tweelede kuyoowa kubisizya Jehova. (Int. 111:10, NW) Kaansinga Adamu aEva bakali akuyoowa kuli boobu, teebakali kunoomupapila pe Jehova. Pesi bakamupapila. Nibakachita oobo, meso aabo akajulika nkaambo bakazoobona kuti bakali babisya. Eezi zyakapa kuti batabukizye bana babo chibi alufu. Alubo bakamvwisisisya kuti bakali bakachilwa kuswiilila mulawu waLeza, nkinkaako bakaba aabweeme nkaambo bakali baziba kuti teebakazweete pe mpawo bakalivumba.—Matl. 3:7, 21.\n13-14. (a) Kweendelana amajwi aali muli 1 Petro 3:21, nkamboonzi nituteelede kuluyoowa zyiindilide lufu? (b) Ntuutuli twaambo tupa kuti tuyande Jehova?\n13 Nikuba kuti tweelede kuyoowa Jehova pesi tatweelede kuluyoowa zyiindilide lufu. Jehova wakachita mabambe aakuti tukajane buumi butamani. Kuti twabisya pesi twachincha amoyo woonse, Jehova ulatulekelela. Uyootulekelela akaambo kakuti tuli alusyomo muchinunuzyo chaMwanaakwe. Imwi nzila iiyandikana iitondeezya kuti tuli alusyomo, nkulipeda kuli Leza akubbabbatizigwa.—Bala 1 Petro 3:21.\n14 Tuli atwaambo twiingi tupa kuti tuyande Jehova. Jehova tatupi zintu zibotu nzituyanda buzuba abuzuba luzutu pesi utuyiisya kasimpe kali atala anguwe amakanze aakwe. (Joh. 8:31, 32) Utupede mbungano yachiKristu iituzulwida akutugwasya. Ulatugwasya mumapenzi ngituswaana akupa kuti tube abulangilizi bwakuyoopona kukabe kutamani kunembo. (Int. 68:19; Ciy. 21:3, 4) Kuyeeyesesya zintu Jehova nzyaakatuchitila zitondeezya kuti ulatuyanda, kupa kuti tumuyande. Alubo kupa kuti tube akuyoowa kuli kabotu. Tulimvwa katuyoowa kubisizya Ooyo wakatutondeezya luyando lupati.\n15. Makayla wakalizunda biyeni penzi lyakuyoowa kubisya?\n15 Makayla waambwa kumatalikilo, wakalizunda penzi lyakuyoowa kubisya, naakamvwisisisya mbatulekelela Jehova. Wakati: “Ndakazoobona kuti toonse tuli achibi akuti tulabisya. Alubo ndakamvwisisisya kuti Jehova ulatuyanda akuti ulatulekelela kabelesya chinunuzyo.” Kuyanda Jehova kwakapa kuti Makayla alipede akubbabbatizigwa.\n(Langa fuka 16) *\n16. Miles wakagwasigwa biyeni kuti azunde kuyoowa kukazigwa?\n16 Miles wakali kuyoowa kuti banyina balamukazya akaambo kakuti wakali kuyanda kubbabbatizigwa, wakakumbila kugwasigwa amulangizi wabbazu. Miles wakati: “Mulangizi wabbazu anguwe wakakomezegwa mumpuli mwakali muzyali uumwi wakali Kamboni. Wakandigwasya kuti ndiyeeye mbundikonzya kubuzya baama kuti bamvwisisisye kuti ndime ndakali kuyanda kubbabbatizigwa kutali kuti ndakali kusungilizigwa aaNdeende.” Banyina baMiles teebakabotelwa pe akusala kwakwe. Miles, wakazwa aang’anda aali banyina pesi taakachincha pe makanze aakwe. Wakati: “Kwiiya atala azintu zibotu Jehova nzyaakandichitila, kwakandisika aamoyo. Kuyeeyesesya atala achinunuzyo chaJesu, kwakandigwasya kubona mbandiyanda Jehova. Kumvwisisisya makani aaya kwakapa kuti ndilipede kuli Jehova akubbabbatizigwa.”\nKAKATILA KUZINTU NZWAAKASALA\nTulakonzya kutondeezya kuti tulazilumba zintu Leza nzyaakatuchitila (Langa fuka 17)\n17. Nguuli mweenya ngutuli aawo?\n17 Chiindi Eva naakalya muchelo wamunsamu wamumuunda waEdeni, wakatondeezya kupapila Wisi. Adamu naakaba kubbazu lyaEva, wakatondeezya kutalumba zintu zyoonse zibotu Jehova nzyaakamupede. Toonse tuli aamweenya wakutondeezya kuti tatukutobeli kusala kwaAdamu aEva. Tuyanda kutondeezya kuti tulazilumba zyoonse Jehova nzyaakatuchitila. Nitubbabbatizigwa, tutondeezya Jehova kuti nguwe uli aacheelelo chakutubikkila milawu iili atala achibotu achibi. Alubo tutondeezya kuti tulamuyanda Taateesu akuti tulamusyoma.\n18. Niinzi chikonzya kukugwasya kuti uzwidilile kukomba Jehova?\n18 Nitwabbabbatizigwa, tweelede kwiinkilila kunembo kupona kweendelana amilawu yaJehova kutali yesu. Mamiliyoni aabakombi baLeza balikuchita oobo munyaka amunyaka. Ulakonzya kuba mbuuli mbabo kwiinda mukuyungizya luzibo lwako atala aJwi lyaLeza, Bbayibbele, kuliswaanizya abakombinyokwe chiindi choonse akusungwaala kubuzya bamwi nzwaakayiya atala aTaateesu uuli aluyando. (Heb. 10:24, 25) Nusala zyakuchita, tobela malayilile Jehova ngakupa kabelesya Jwi lyakwe ambunga yakwe. (Is. 30:21) Mpawo uyoozwidilila muzintu zyoonse nzuchita.—Tus. 16:3, 20, NW.\n19. Niinzi nchweelede kukkala kuyeeya alubo nkamboonzi?\n19 Kwiinkilila kunembo kubona mbukukugwasya kutobela malayilile aaJehova, kupa kuti umuyande amalayilile aakwe. Alubo taakwe chintu Saatani nchakupa, chikonzya kupa kuti uleke kukomba Jehova. Yeeya kakuli kwiinda minyaka iili 1 000. Uyoobona kuti kusala nkwaakachita kuti ubbabbatizigwe, kwakali kusala kubotu loko!\nNziizili zintu nzitujana akaambo kakubbabbatizigwa?\nMbuubuli buyumu-yumu bamwi mbubaswaana?\nNiinzi chikonzya kutugwasya kuti tuzwidilile kukomba Jehova?\nLWIIMBO 28 Ikumvwana a Jehova\n^ par 5 Kusala kupati nkweelede kuchita, nkwakuti uyoobbabbatizigwa na, naakuti pe. Nkamboonzi kusala ooku nikuyandikana? Muchiiyo eechi, tulalanga-langa nsandulo yamubuzyo ooyu. Alubo, chilagwasya aabo bayanda kubbabbatizigwa kuti bazunde buyumu-yumu bukonzya kubakachizya kubbabbatizigwa\n^ par 56 BUPANDULUZI BWAZIFANIKISYO: Kutalisyoma: Mulombe ulikuyoowa kusandula nalikuswiilila wisi kali kusandula kumiswaangano yambungano.\n^ par 58 BUPANDULUZI BWAZIFANIKISYO: Beenzuma: Kali amweenzinyina uutali kabotu, Kamboni uuchikula waba abweeme nabona bamwi Bakamboni.\n^ par 60 BUPANDULUZI BWAZIFANIKISYO: Kubisya: Musimbi ulikukataazikana kuti uzoobisya nabona munyandumaakwe wakagwisigwa mumbungano kali kuzwa aang’anda.\n^ par 62 BUPANDULUZI BWAZIFANIKISYO: Kukazigwa: Mulombe ulikuyoowa kukomba banyina batakombi nibamulangide. Mpawo wabapandulwida nzyasyoma katayoowi.\n^ par 64 BUPANDULUZI BWAZIFANIKISYO: Kutalisyoma: Mulombe walipa chiindi chiingi chakuchita chiiyo chakwe alikke.\n^ par 66 BUPANDULUZI BWAZIFANIKISYO: Beenzuma: Kamboni uuchikula wasaanguna kulitondeezya kuti nguKamboni.\n^ par 68 BUPANDULUZI BWAZIFANIKISYO: Kubisya: Musimbi wasala kuti kasimpe kabe kakwe mpawo wabbabbatizigwa.\n^ par 70 BUPANDULUZI BWAZIFANIKISYO: Kukazigwa: Mulombe ulikubapandulwida nzyasyoma banyina batakombi.\nSwiilila Jwi lyaJehova\nTondeezya Kuti Ulabeetelela Bamwi\nTondeezya Kuba Aandaba Abamwi Mumulimu Wakukambawuka\nBubotu—Kujana Wabutondeezya Biyeni?\n“Ameni” Wako Ulayandikana Kuli Jehova\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA March 2019\nNGAZIYAKULINDA—YAKWIIYA March 2019


Kulonga 18 IBBAIB63 - Lino jetero mupaizi waku-Midyani, - Bible Search\nKulonga 17 Kulonga 19\nJetero mbwaakaswaya Musa\n1Lino jetero mupaizi waku-Midyani, syanyinazyala Musa, wakamvwa makani oonse Leza nga aka citila Musa aba-Israyeli bantu bakwe, Wakamvwa makani aa-Jehova mbwaakapozya ba-Israyeli kuzwa ku-Egepita. 2-Mpawo jetero syanyinazyala Musa wakatolelela Zipora, mwanakazi wa-Musa, Musa naakamupilusizye, 3-abana bakwe bobile, Izine lyamwana umwi kali Gerisomu (nkaambo wakati, Ndakali mweenzu mucisi cabantu), 4azina lyawabili kali Eliezere (nkaambo wakati, Leza wataata nguwakandigwasya, wakandivuna kupanga lya-Farao). 5Elyo Jetero syanyinazyala Musa abana bakwe amwanakazi wakwe bakasika kuli-Musa, kunkanda nkwaakakede kucilundu ca-Leza. 6Lino wakatumina Musa mulazyo wakuti, Mebo nde-Jetero syanyokozyala ndeza kulinduwe, ndeza abanako abana bako bobile. 7Amvwe obo Musa wakainka kuyoobaswana syanyinazyala, wamukotamina, wamumyonta, Lino bakajuzyanya, banjila mutente. 8Nkabela Musa wakaambila syanyinazyala zintu zyoonse Jehova nzyaakacitila Farao aba-Egepita kukugwasya ba-Israyeli, amapenzi oonse ngebakajana munzila, a-Jehova mbwaakabavuna. 9Elyo Jetero wakakondwa kumvwa milimo mibotu yoonse Jehova njaakacitila ba-Israyeli kukubavuna kumaanza aaba-Egepita.\n10Lino jetero wakati, Alumbwe Jehova iwakamuvuna kumaanza aabaEgepita akumaanza aa-Farao. 11-Lino ndazibisya kuti Jehova mupati kwiinda baleza boonse, nkaambo wakavuna bantu bakwe kumaanza aabaEgepita nebakabacitila cakulisumpula. 12-Elyo Jetero syanyinazyala Musa wakatolela Leza cipaizyo azituuzyo, nkabela ba-Aroni abapati boonse baIsrayeli bakeza kuzoolya insima asyanyinazyala Musa kunembo lya-Leza,\n13Nebwakaca, Musa wakabika lubeta kuti abeteke bantu. Nkabela bantu bakaliimvwi kunembo lya-Musa kuzwa cifumofumo kusikila igoko. 14Lino syanyinazyala Musa naakabona coonse ncaakacitila bantu, wakati, Ino ncinzi eci ncocitila bantu? Wacitilanzi lubeta olike? Nkaambonzi bantu baliimvwi kunembo lyako kuzwa cifumofumo kusikila igoko? 15Nkabela Musa wakaambila syanyinazyala kuti, Nkaambo bantu baleza kulindime kuzoobuzya Leza. 16-Na balijisi makani baleza kulindime. Ndime embeteka makani aamuntu umwi aumwi amweenzinyina. Alimwi ndime embazibya imbeta zya-Leza amilao yakwe, 17Pele syanyinazyala Musa wakamwaambila kuti, Eci ncocita tacili cibotu. 18-Ncobeni ulalijaya, yebo abantu mboli abo, nkaambo makani akulemena; tokonzyi kwaacita olike pe. 19-Swiilila ijwi lyangu, Ndakulaya. Lino Leza uyooba ayebo, Yebo kobeda bantu mbuli Leza, utole makani aabo kuli-Leza. 20-Nduwe oelede kubaiisya imbeta amilao akubazibya inzila njibeelede kweenda anzebeelede kucita. 21-Lino langaula akati kabantu, ujane bantu bacenjede bayoowa Leza, bantu basyomeka basulide masinkamulomo, ubabike babe basilutwe bazyuulu abasilutwe bamyanda abasilutwe bamakumi osanwe abasilutwe bamakumi. 22-Lino aba bantu bayoobeteka bantu ciindi coonse, Makani aakataazya bayooaleta kulinduwe, pele makani maniini buyo bayooakosola beni, Kucita obo kuyookuubila, nkaambo bayookugwasya kunyampula mikuli. 23Na wacita obo, a-Leza wazumina, ulakonyza kwiima nji, lino aba bantu boonse bayoosika kubusena bwabo aluumuno,\n24Mpawo Musa wakaswiilila ijwi lyasyanyinazyala, wa cita mbubonya mbwaakaamba. 25-Musa wakasala bantu bacenjede akati kaba-Israyeli boonse, wababika kuti babe basilutwe babantu, Bamwi bakali basilutwe bazyuulu, bamwi bamyanda, bamwi bamakumi osanwe, abamwi bamakumi. 26-Bakali kubeteka bantu ciindi coonse. Makani aakataazya bakaaleta kuliMusa pele makani maniini bakaabeteka beni. 27-Lumwi Musa wakaleka syanyinazyala kuti ainke, nkabela wakaya kulinguwe.